Hasrat Johor muncul juara keseluruhan Sukma terus menyala

KUALA LUMPUR, 20 September - Laungan Johor untuk muncul juara keseluruhan Sukan Malaysia (Sukma) ke-20 terus bergema apabila kontinjen itu mencapai sasaran 50 pingat emas, hari ini. Menerusi 46 pingat emas yang ditawarkan, 15 daripadanya dirangkul kontinjen Johor sekali gus menjadi pemangkin kepada kutipan jumlah pingat tertinggi selain bukti penguasaan mereka bergelar pendahulu keseluruhan Sukma sukar digugat.Berbeza dengan kontinjen lain hanya meraih maksimum lima pingat emas hari ini, Johor terus memberikan amaran bahawa lebih banyak pingat akan dituai berbaki tiga hari lagi sebelum temasya Sukma menutup tirai.Sukan kanu paling menceriakan kontinjen Johor apabila tujuh pingat emas disumbangkan diikuti sukan menembak dua pingat emas.Turut menyumbang emas buat Johor adalah masing-masing satu daripada judo, akuatik renang, berbasikal trek dan angkat berat (1).

Tatkala Johor dengan kutipan pingat emas itu, kontinjen lain tidak kurang hebatnya apabila Pahang mendominasi sukan menembak di Lapang Sasar Menembak Nasional, Subang.Sebanyak enam pingat emas ditawarkan di venue itu, empat daripadanya berjaya disambar oleh skuad lelaki menerusi acara pistol 25meter (m) individu dan berpasukan, 50m Rifle Prone individu dan berpasukan.Berdasarkan kedudukan pingat emas hari ini, Johor kekal mendahului dengan 50 pingat emas jauh meninggalkan Terengganu (26) dan Wilayah Persekutuan (22).Esok, sebanyak 52 pingat emas bakal menjadi rebutan kesemua kontinjen dengan 14 daripadanya mengambil tempat di Plaza South City, Seri Kembangan bagi sukan muay thai.Sementara tujuh pingat ditawarkan sukan judo di Dewan Kompleks Sukan Universiti Teknologi Mara (UiTM), Shah Alam selain menyaksikan sukan pencak silat membuka tirainya esok, menawarkan tujuh pingat emas di Universiti Sains Islam Malaysia (USIM), Nilai.- BERNAMA


Hanya sehari berlatih bersama, gandingan penerjun Sabah sambar emas

BUKIT JALIL, 20 September - Bergandingan buat kali pertama dan hanya mampu berlatih sehari secara bersama tidak menghalang wakil terjun dari Sabah Gabriel Gilbert Daim untuk merangkul emas acara 3 meter (m) papan anjal seirama lelaki di Pusat Akuatik Nasional, di sini, hari ini.Gabriel pernah meraih pingat perak pada Sukan Komanwel Birmingham 2022 bergandingan bersama Julfaddli Jali, meraih emas selepas mengumpul 317.37 mata.Meskipun berasal dari negeri sama, Gabriel, selaku atlet kebangsaan menjalani latihan di Bukit Jalil, manakala Julfaddli berlatih bersama pasukan negeri di Kolam Renang Kompleks Sukan Likas, Kota Kinabalu, Sabah.“Saya tidak pernah berlatih dengan Julfaddli sebelum ini kerana dia di Sabah, manakala saya pula di Kuala Lumpur bersama skuad kebangsaan.“Kami cuma ada masa sehari untuk berlatih apabila Julfaddli tiba di Kuala Lumpur dua hari lalu. Bukan mudah sebenarnya untuk dapatkan persefahaman bagi acara seirama.“Saya ikut rentaknya dalam latihan. Setiap penerjun ada cara yang berbeza ketika melakukan lompatan, jadi hari ini kami cuba lakukan yang terbaik,” katanya.

Gabriel yakin dengan momentum prestasi sebelum ini beliau mampu meraih pingat pada Sukma kali ini walaupun digandingkan dengan Julfaddli buat pertama kali.Soh Tze Kang pula gagal mengekalkan kecemerlangan selepas terjunan keempat dengan kutipan mata sebanyak 303.84 dan terpaksa berpuas hati di kedudukan pingat gangsa.Bagi atlet Wilayah Persekutuan, Nurqayyum Nazmi dan Yong Rui Jie masing-masing meraih pingat perak setelah melakukan terjunan konsisten bagi keenam-enam pusingan dengan hanya ketinggalan 8.97 mata pemenang pingat emas.


Juara renang Yie Bing berhasrat mahu jadi doktor haiwan

BUKIT JALIL, 20 September - Bintang baharu sukan renang dari Negeri Bawah Bayu Sabah, Loo Yie Bing tidak berhasrat untuk menyertai skuad kebangsaan meskipun sudah meraih 3 pingat emas di Temasya Sukan Malaysia (Sukma) 2022.Pemegang rekod kebangsaan bagi acara 100 meter (m) gaya bebas wanita ini mahu memberi fokus kepada pencapaian pelajaran dan juga sukan renangnya. Yie Bing anak kelahiran Sandakan ini tampil cemerlang apabila meraih pingat emas menerusi acara 100 meter (m) gaya bebas wanita dan 50 meter (m) kuak kupu-kupu yang berlangsung di Pusat Akuatik Nasional Bukit Jalil, hari ini.Yie Bing yang berusia 14 tahun dijangka beraksi menerusi acara 50 meter (m) kuak dada esok.Dia yang juga pencinta haiwan mahu memberi tumpuan dalam bidang akademik."Keluarga kami telah mengambil seekor anjing. Namanya Chunky tetapi dia jatuh sakit dan meninggal dunia pada tahun lepas. "Ia sangat menyedihkan. Saya mahu menjadi doktor haiwan, supaya saya boleh membantu haiwan," katanya.

Selepas tamat Sijil Pelajaran Malaysia (SPM), Yie Bing berhasrat untuk menyambung pelajaran dalam bidang veterinar diluar negara sama ada di Amerika Syarikat, United Kingdom ataupun Australia.

(Perenang dari Sabah, Loo Yie Bing membawa pulang tiga pingat emas dalam acara renang)

Katanya, dia telah menolak tawaran sebanyak dua kali iaitu untuk menyertai skuad kebangsaan pada 2019 dan terbaharu dua minggu sebelum bermulanya Sukma 2022.Semalam, Yie Bing menewaskan tujuh peserta lain pada peringkat akhir sebelum menamatkan perlumbaan 200 (m) gaya bebas wanita dengan catatan masa 2:07.03 (s)


Terengganu tambah koleksi emas sepak takraw beregu lelaki

BANGI, 20 September - Misi menambah koleksi pingat emas kedua sepak takraw pula berjaya diterjemahkan kontinjen Terengganu menerusi acara beregu lelaki pada Sukan Malaysia (Sukma) 2022 dengan menewaskan Perlis 2-1 pada aksi final hari ini.Pada perlawanan yang berlangsung Dewan Seri Sarjana Universiti Tenaga Nasional (Uniten), Terengganu bermula garang dengan menang 21-14 di set pertama.Perlis bagaimanapun bangkit menyamakan kedudukan 21-18 di set kedua, sekali gus memaksa perlawanan ditentukan ke set ketiga.

Dalam set penentuan itu, Terengganu kembali mendominasi permainan dengan lebih kemas, sekali gus menang 21-16 untuk membawa pulang pingat emas.Ini merupakan pingat emas kedua Terengganu dalam sukan sepak takraw selepas mereka sebelum ini menang dalam acara berpasukan lelaki pada Ahad lepas.


Johor tambah tujuh pingat emas acara Kanu

PUTRAJAYA, 20 September - Sukan kanu terus menjadi lubuk pingat buat kontinjen Johor dengan tambahan tujuh lagi pingat emas pada hari ketiga acara berlangsung Sukan Malaysia (Sukma) 2022 hari ini.Atlet kanu, Muhammad Fakrullah Mohd Rumaize dan Nur Amirah Anisah Abdul Kadir menjadi penyumbang emas terbanyak masing-masing dengan dua kilauan emas.Muhammad Fakrullah menguasai acara kayak individu (K1) 200 meter lelaki dan kayak berpasangan (K2) 200 meter lelaki bersama Ahmad Nuqman Hadi Ayob.

(Atlet Kanu Johor Muhammad Fakrullah Mohd Rumaize sumbang dua pingat emas buat kontinjen Johor/FOTO Tuan Ikram)

Manakala Amirah Anisah menghadirkan kilauan emas dalam acara Touring kayak individu (TK1) 200 meter wanita dan Touring kayak berpasangan (TK2) 200 meter wanita bersama Nurain Fitriya Selaiman.Johor turut meraih emas dalam acara touring kayak individu (TK1) 200 meter lelaki, kayak berpasangan (TK2) 200 meter lelaki dan kayak berpasukan (K4) 200 meter wanita.Kontinjen Johor mengungguli kutipan pingat acara kanu setakat ini dengan keseluruhan 15 pingat emas,diikuti terengganu mengumpul 5 pingat emas dan Wilayah Persekutuan dengan 3 emas.


Jangan guna bahan terlarang untuk berjaya - Ahmad Faizal

BANGI, 20 September -Menteri Belia dan Sukan Datuk Seri Ahmad Faizal Azumu mahu semua atlet terutama daripada sukan angkat berat, agar tidak menggunakan jalan singkat dengan penggunaan bahan terlarang untuk meraih kejayaan pada mana-mana kejohanan disertai mereka. Kesal dengan tiga atlet angkat berat Sukan Malaysia (Sukma) 2022 melibatkan dua negeri didapati positif doping pada ujian prakejohanan, beliau berkata masalah tersebut akan memberi kesan kepada sukan itu kembali disenaraikan sebagai sukan teras, selepas digugurkan akibat masalah doping.“Ini masalah kedegilan...kita tidak guna jalan singkat capai kejayaan. Saya yakin kepada semua atlet, kalau anda semua berusaha bersungguh-sungguh tanpa menyalahi mana-mana peraturan anda mampu jadi juara. “Kita sedia maklum angkat berat bukan lagi sukan teras sebab masalah yang sama (doping), jadi tentunya perkara terbaharu ini mengundang masalah sama untuk kita martabatkan sukan itu,” katanya ketika ditemui pada majlis makan malam Sukma ke-20 di sini, malam tadi.Mengulas lanjut, beliau percaya Majlis Sukan Negara (MSN) akan memperhalusi perkara tersebut dan membuat satu keputusan yang baik demi kepentingan negara.

Semalam, Persekutuan Angkat Berat Malaysia (PABM) mengumumkan pihaknya menarik diri daripada mengendalikan acara angkat berat Sukma ke-20, kerana ketetapan badan induk itu berhubung kesalahan berkaitan isu doping yang tidak disambut baik MSN, selepas tiga atlet Sukma diuji positif pada ujian dilakukan Agensi Anti-doping Malaysia (ADAMAS).Menurut PABM, mereka sebelum ini membuat ketetapan bahawa jika terdapat mana-mana atlet ahli gabungan/persatuan negeri positif doping, maka atlet tersebut dan atlet lain dalam ahli gabungan/persatuan negeri itu, akan digantung daripada menyertai Sukma ke-20.Ketiga-tiga mereka, sebelum ini dilarang daripada mengambil bahagian dalam Sukma kali ini.Ahmad Faizal berkata berikutan itu saingan angkat berat Sukma yang sepatutnya bermula pada Isnin, hanya membuka tirai hari ini, dengan acara tersebut dikendalikan pasukan khas penggiat sukan itu dengan kerjasama MSN.Namun, beliau berkata pihaknya masih berharap supaya PABM kembali menguruskan acara berkenaan.Sementara itu, Ketua Kontinjen Terengganu Datuk Tun Ahmad Faisal Tun Abdul Razak mengesahkan salah seorang atlet terpalit isu doping datangnya dari kontinjen Pantai Timur itu, namun tidak mempunyai butiran lanjut berhubung isu berkenaan.“Memang ada atlet Terengganu terlibat (isu doping), tetapi saya sendiri tidak tahu nama atlet terlibat itu. Tindakan selanjutnya akan diambil apabila kita balik ke Terengganu, tengoklah atlet itu mahu buat ujian kedua atau macam mana,” katanya.Tun Ahmad Faizal, bagaimanapun memaklumkan moral barisan badang Terengganu yang bakal memulakan aksi hari ini, berada di tahap tertinggi untuk mempamerkan prestasi terbaik mereka.Pada 2017, angkat berat antara satu daripada tiga sukan digugurkan daripada senarai sukan teras susulan masalah doping selain sepak takraw dan taekwondo. - BERNAMA


SUKMA 2022: Yiwen tamatkan dominasi lapan tahun Kedah

KUALA LUMPUR, 20 September - Pemain skuasy negara, Chan Yiwen menamatkan dominasi Kedah selama lapan tahun dalam acara perseorangan wanita, apabila menewaskan rakan sepasukan, Aira Azman di pentas final.Lebih manis, kejayaan itu menyaksikan Yiwen menebus kekecewaannya pada final Sukma 2018 di Perak, selepas tewas kepada kakak Aira, iaitu Aifa Azman.Yiwen menewaskan Aira dalam satu pertarungan sengit 11-3, 8-11, 3-11, 11-5 dan 11-4 di Pusat Skuasy, Jalan Duta pagi Selasa."Pada set kedua saya dah mula hilang kawalan sebab saya memang rasa tak sihat, tapi bila saya bercakap dengan skuad saya yang lain, mereka memberi semangat dan saya bangkit pada set keempat dan kelima."Semua finalis adalah dari Kedah, dan saya rasa ini merupakan peluang terbaik saya untuk curi pingat emas buat WiPers dan saya berjaya lakukannya,” katanya kepada pemberita.

(Atlet skuasy WiPers, Chan Yiwen berjaya menamatkan dominasi Kedah selama lapan tahun acara perseorangan wanita di SUKMA untuk menghadiahkan pingat emas buat kontinjen WiPers pada hari ini/FOTO Facebook Majlis Sukan Wilayah Persekutuan (MSWP)

Pemain dari Wilayah Persekutuan (Wipers) mengakui berpuas hati dengan pertarungan hari ini kerana mampu menyumbang emas buat kontinjen Wilayah Persekutuan.Pingat gangsa menjadi milik Wen Li Lai daripada Sabah selepas pencabarnya, Noor Ainaa Amani Ampandi dari Wilayah Persekutuan menarik diri akibat kecederaan. Sebelum ini, Kedah mendominasi acara perseorangan wanita bermula di Sukma Perlis 2014 serta Sukma Sarawak 2016 menerusi S. Sivasangari, seterusnya menerusi kejayaan Aifa di Sukma Perak 2018.Dalam kategori lelaki pula, pemain Kedah, Ong Sai Hung mengungguli emas selepas menumpaskan rakan sepasukan, Muhammad Hafiz Zhafri Abdul Harif 11-7, 11-5, 5-11 dan 11-6.Manakala gangsa menjadi milik pemain Negeri Sembilan, J. Sanjay yang menundukkan rakan sepasukan P. Darren Rahul.


SUKMA : Silat buka gelanggang, 26 pingat emas jadi rebutan

NILAI, 20 September- Sukan Silat membuka gelanggang temasya Sukan Malaysia (SUKMA) ke-20 MSN 2022 di Dewan Tuanku Canselor Universiti Sains Islam Malaysia (USIM), Nilai.Sebanyak 26 pingat emas dipertandingkan bagi 18 kategori olahraga dan lapan kategori seni pencak silat acara lelaki dan wanita.Ia melibatkan kira-kira 560 orang peserta dari seluruh negara termasuk negara Brunei yang merebut peluang dalam memungut pingat emas.Menurut Ketua Delegasi Teknikal Pertandingan Pencak Silat SUKMA 2022, Bibi Aishah Golbal Shah, 22 daripada peserta yang berjaya mendapatkan pingat emas akan mewakili negara dalam Kejohanan Pencak Silat Asia yang akan diadakan di Kashmir pada Oktober depan."Kalau mereka menang pingat emas Persekutuan Silat Kebangsaan Malaysia (Pesaka) akan bawa mereka ke Kejohanan Pencak Silat Asia di Kashmir pada 16 hingga 20 Oktober," katanya.Dewan Tuanku Canselor USIM digamatkan dengan sorakan padu daripada setiap kontinjen.Pertandingan hari pertama menyaksikan saingan pertandingan awal dan suku akhir bagi kategori Seni Tunggal, Seni Ganda, Seni Regu dan Seni Solo Kreatif pada sebelah siang manakala saingan pertandingan awal bagi silat olahraga pada sebelah malam.Saingan dijadualkan berlangsung sehingga 24 September ini.

(Ketua Delegasi Teknikal Pertandingan Pencak Silat SUKMA 2022, Bibi Aishah Golbal Shah)


MASTAF optimis sertai MOM

BANGI, 20 September- Persekutuan Sepaktakraw Malaysia (MASTAF) optimis diterima sebagai ahli gabungan di bawah Majlis Olimpik Malaysia (MOM), tidak lama lagi.Menurut Presidennya, Datuk Suhaili Abdul Rahman, MASTAF sudah memenuhi kriteria apabila menjadi ahli gabungan kepada Persekutuan Sepak Takraw Antarabangsa (ISTAF) dan Persekutuan Sepak Takraw Asia (ASTAF)."OCF akan pertimbangkan setelah ISTAF meluluskan MASTAF sebagai ahli gabungan, kita pun dah menjadi ahli gabungan kepada ISTAF, kita menunggu keputusan MOM."Saya yakin dan percaya Tan Sri Norza akan meluluskan permohonan MASTAF kerana kita hari ini adalah satu badan sukan sepak takraw yang diiktiraf oleh dua agensi kerajaan."Pertama Pejabat Pesuruhjaya Sukan, PJS kerana dia keluarkan sijil kita, yang kedua MSN kerana dia bagi kita amanah menjadi pengurusan teknikal Sukma yang ke-20," katanya di sini.

Mengulas mengenai gabungan dengan Persatuan Sepaktakraw Malaysia (PSM), Suhaili berkata perkara itu tidak akan berlaku memandangkan MASTAF merupakan badan induk yang mendapat pengiktirafan dua badan sepak takraw antarabangsa.Beliau sebaliknya mempelawa ahli-ahli PSM untuk mendaftar sebagai ahli MASTAF, dan bersama-sama menaikkan semula sukan berkenaan.


Shelley Nitschke kini ketua jurulatih tetap pasukan kriket wanita Australia

SYDNEY, 20 September - Shelley Nitschke dilantik sebagai ketua jurulatih tetap pasukan kriket wanita Australia setelah pasukan itu berjaya meraih emas di Sukan Komanwel dalam peranan penjaga ketika dia mengetuai.Nitschke sebelum ini menjadi jurulatih sementara Australia, sejak Mei, selepas pendahulu Matthew Mott meninggalkan England sebagai jurulatih bola putih.Dia kemudian membantu Australia memenangi emas Sukan Komanwel Birmingham pada Julai ketika menewaskan India dengan tipis pada perlawanan akhir."Saya berbesar hati kerana diberi peluang ini untuk memimpin pasukan sepenuh masa dan terus membina legasi yang dicipta oleh Matthew Mott," katanya dalam satu kenyataan.Nitschke akan mencari naib kapten baharu, selepas persaraan Rachel Haynes pada minggu lepas.

"Kehilangan Rach sudah pasti akan dirasai, tetapi ia memberikan peluang yang baik kepada orang lain untuk mengangkat tangan kedua-dua dari perspektif kepimpinan dan juga dengan kelawar dan dalam padang," kata Nitschke.Nitschke kini sedang mempersiapkan pasukannya dalam jelajah siri perlawanan Australia Twenty20 di India pada Disember dan di tempat sendiri menentang Pakistan pada Januari, sebelum Piala Dunia Twenty20 Wanita di Afrika Selatan pad Februari nanti.Ketika kerjanya sebagai pemain, Nitschke merupakan salah seorang pemain terbaik Australia, dengan kejayaan mengumpulkan 3,000 larian dan mengambil 150 wiket dalam 80 perlawanan antarabangsa sehari, 36 Twenty20 antarabangsa dan enam Ujian sebelum bersara pada tahun 2011.- AFP


Persekutuan Angkat Berat Malaysia (PABM) tarik diri kendali SUKMA

KUALA LUMPUR, 20 September- Penganjuran acara angkat berat pada Sukan Malaysia (Sukma) ke-20 menerima tamparan selepas Persekutuan Angkat Berat Malaysia (PABM) menarik diri daripada mengendalikannya.Presiden PABM Datuk Ayub Rahmat dalam kenyataan malam ini memaklumkan penarikan diri itu adalah susulan ketetapan badan induk tersebut berhubung kesalahan berkaitan isu doping yang tidak disambut baik oleh Majlis Sukan Negara.

(Presiden PABM Datuk Ayub Rahmat / Foto fail)

Beliau berkata ketetapan itu diluluskan oleh Mesyuarat Agung dan Mesyuarat exco PABM.Menurut ketetapan itu, jika terdapat mana-mana atlet ahli gabungan/persatuan negeri yang positif doping maka atlet tersebut dan atlet lain dalam ahli gabungan/persatuan negeri itu akan digantung daripada menyertai Sukma ke-20.Mereka juga digantung daripada menyertai mana-mana kejohanan dalaman dan antarabangsa selama dua tahun.Pada masa sama, Ayub memaklumkan PABM telah menerima laporan daripada Agensi Anti-Doping Malaysia (Adamas) berkaitan tiga atlet angkat berat dari dua negeri.Ketiga-tiga atlet didapati positif ujian doping sebelum menyertai Sukma kali ini dan dilarang mengambil bahagian dalam acara angkat berat.Terdahulu, Jawatankuasa Khas Teknikal Sukma ke-20 memutuskan saingan angkat berat ditunda kepada 20 Sept berbanding jadual asal yang bermula hari ini.- BERNAMA


Wilayah Persekutuan, Pulau Pinang terus nyala impian raih emas pertama

KUALA LUMPUR, 20 September- Wilayah Persekutuan dan Pulau Pinang, masing-masing meneruskan misi menamatkan penantian merangkul pingat emas acara bola sepak lelaki Sukan Malaysia (Sukma), selepas mengesahkan kemaraan ke peringkat separuh akhir, pada isnin.Pada saingan suku akhir yang berlangsung di Stadium Universiti Teknologi Mara (UiTM) Shah Alam, Wilayah Persekutuan mengatasi cabaran Johor menerusi penentuan sepakan penalti 5-4, setelah kedua-dua pasukan terikat 1-1 selepas masa tambahan.Penjaga gol Wilayah Persekutuan Muhammad Azim Al Amin Kamaruddin muncul wira pasukan, apabila menyelamatkan empat sepakan penalti Johor, sebelum beliau sendiri meledak sepakan kemenangan untuk membantu pasukan selangkah lagi, untuk menggenggam emas pertama dalam sejarah.

(Wilayah terlebih dahulu menjaringkan gol sebelum serangan bertali arus pasukan Johor membuahkan hasil untuk gol penyamaan pada minit akhir separuh masa pertama)

Terdahulu, Muhammad Haqimi Azim Rosli memecah kebuntuan untuk meletakkan Wilayah Persekutuan di depan pada minit ke-14, namun Johor berjaya mencari jaringan penyamaan menerusi gol Mohamad Rafiefikri Mohd Rosman, pada masa kecederaan separuh masa pertama.Di pentas separuh akhir, Wilayah Persekutuan akan membuat perhitungan menentang Terengganu yang menjinakkan Perlis 3-0, pada satu lagi aksi suku akhir berlangsung di Stadium Universiti Kebangsaan Malaysia (UKM) di Bangi. Tiga gol Terengganu yang dijaringkan pada babak kedua perlawanan masing-masing disumbangkan Muhammad Muslihuddin 'Atiq Mat Zaid pada minit ke-48, Aqil Idham Bahari (minit ke-56) dan Muhammad Safwan Mazlan (minit ke-86).Sementara itu, pada saingan suku akhir di Stadium Universiti Tenaga Nasional (UNITEN) di Kajang, Pulau Pinang yang belum pernah memenangi emas, berjaya mengatasi Kelantan menerusi penentuan sepakan penalti 5-4, selepas kedua-dua pasukan terikat 2-2 selepas masa tambahan.Namun, Kelantan terlebih dahulu membuka tirai jaringan menerusi penyudah Adam Danial Md Zaid pada minit ke-25, sebelum Pulau Pinang bangkit menyamakan kedudukan pada masa kecederaan separuh masa pertama hasil gol T. Saravanan.Jaringan Dhia Ramadhan Badrulhisham meletakkan Pulau Pinang pula di depan pada minit ke-61, namun kedudukan itu tidak kekal lama, selepas Kelantan meledak gol kedua lapan minit berselang menerusi Nor Shami Irfan Talaha, sekali gus mengikat permainan sehingga ke penentuan sepakan penalti.Menanti Pulau Pinang di pentas separuh akhir adalah Selangor apabila pemenang emas edisi 1988 dan 1998 itu, turut mengesahkan kemaraan menerusi penentuan sepakan penalti menewaskan Pahang 7-6 setelah kedudukan 0-0, selepas masa tambahan di Stadium Universiti Malaya (UM) Arena di sini.Kedua-dua perlawanan separuh akhir dijadual berlangsung Rabu ini.- BERNAMA


Johor kekal dahului tangga teratas carta kutipan pingat SUKMA

KUALA LUMPUR, 20 September-  Johor kekal mendahului carta kutipan pingat Sukan Malaysia (Sukma) Ke-20 apabila mengumpul 35 pingat emas, jauh meninggalkan Kontinjen Terengganu yang memperoleh 19 emas di tangga kedua sementara Wilayah Persekutuan di kedudukan ketiga dengan 17 emas.Lebih manis lagi pada isnin, skuad berbasikal trek Johor yang memenangi pingat emas acara 4 kilometer (km) kejar-mengejar berpasukan wanita berjaya memecahkan rekod kebangsaan.Skuad berbasikal Johor dibarisi Khairunnisa Aleeya, Normastura Norman, Nur Syafika Natasya Kadir dan Siti Nur Adiba Akma Mohd Fuad, menyerlah selepas membuat catatan 4 minit 47.317 saat (s) mengatasi rekod kebangsaan 4:57.898s dicipta pada Kejuaraan Berbasikal Asia 2018 di Kuala Lumpur.

(Atlet pelumba berbasikal trek wanita berpasukan dari Johor bergambar bersama pingat Emas yang diraih dalam acara Team Pursuit akhir pada Sukan Malaysia (SUKMA) Majlis Sukan Negara (MSN) 2022 di Velodrom Nasional/ Foto Bernama)

Dominasi berbasikal Johor diteruskan menerusi acara sama bagi kategori lelaki, apabila gandingan Chan Jian Le, Mohamad Faizal Mohd Hata, Muhammad Nur Aiman Rosli dan Zulhelmi Zainal, muncul juara dengan mencatat masa 4:11.121s.Dalam pada itu, di gelanggang gimnastik kelibat gimnas Pulau Pinang Ng Chun Chen dan gimnas Terengganu Muhammad Sharul Aimy Mohd Kamaru Hisam mencuri tumpuan penonton selepas masing-masing seakan bersaing menunjukkan siapa yang mampu meraih lebih banyak pingat emas acara apparatus individu lelaki.Kedua-dua mereka selaku atlet kebangsaan, Chun Chen meraih emas menerusi acara senaman lantai, gelang roman dan palang sejajar sementara Muhammad Sharul menerusi senaman lantai, kekuda berpelana dan melombol.Aksi rebutan ibu segala pingat iaitu sukan bola sepak pula menyaksikan empat pasukan, iaitu  Wilayah Persekutuan, Terengganu, Selangor dan Pulau Pinang mengesahkan slot pusingan separuh akhir selepas masing-masing menewaskan lawan mereka pada saingan lapan terakhir semalam.Pada pertemuan separuh akhir nanti, Wilayah Persekutuan dijadual menentang Terengganu sementara Selangor menentang Pulau Pinang.Selasa, sebanyak 43 pingat emas dipertandingkan dengan 10 daripada pingat mengambil tempat di Kompleks Sukan Air (KOSA), Putrajaya menerusi sukan kanu sementara lapan pingat ditawarkan di Pusat Akuatik Nasional, Bukit Jalil menerusi sukan renang.- BERNAMA


Azeem tekad bangkit daripada kekalahan akan jalani fisioterapi

(Azeem menerima rawatan apabila mengalami kekejangan otot selepas acara 200 meter lelaki semalam)

KUALA LUMPUR, 19 September - Jaguh pecut muda negara, Muhammad Azeem Mohd Fahmi tekad bangkit selepas gagal menambah koleksi pingat emas dalam acara 200 meter (m) lelaki semalamPelari berasal dari Teluk Intan ini berkata kekalahan yang dialaminya akan dijadikan pengajaran untuk memperbaiki prestasinya.Azeem yang masih bergelut dengan kecederaan hamstring mencatat masa 21.03 saat, melakukan pecutan awal sebelum dipintas atlet Johor Muhammad Arsyad Md Saat."Saya dah dirujuk kepada Institut Sukan Negara (ISN), memang saya mengalami kekejangan otot kiri dan kanan."Masa saya memang padat sekarang dan tidak mempunyai rehat yang cukup. "Untuk saya kembali pulih sepenuhnya saya akan buat fisioterapi, saya harap saya dapat lakukan yang lebih baik pada masa akan datang dan terus doakan saya," katanya kepada RTM semalam.

(Atlet kebangsaan dari Perak Muhammad Azeem Mohd Fahmi)

Menurut Azeem, kini dia beralih fokus untuk mempersiapkan diri bagi menyertai kejohanan di Jepun akhir bulan ini.Kejayaan Muhammad Arsyad yang dibezakan dengan 0.01 saat itu menyaksikannya meraih pingat emas manakala Azeem membawa pulang pingat perak.Semalam, jaguh pecut negara itu cedera di bahagian hamstring dan dibawa menaiki ambulans untuk mendapatkan rawatan lanjut di Institut Sukan Negara (ISN).Sementara itu mengenai tawaran luar yang diterimanya, Azeem berkata masih terlalu awal untuknya memberi sebarang komen."Buat masa sekarang saya tak boleh nak kongsi maklumat dengan lebih lanjut, belum rasmi lagi. "Tunggu apabila dah rasmi nanti Insyaa Allah saya akan umumkan universiti mana yang saya pilih dengan tawaran yang saya dapat," katanya.


Napoli pamer kesungguhan rebut gelaran juara

(Pemain pertahanan Napoli, Min-jae Kim (tengah) dan pemain tengah AC Milan, Brahim Diaz bergelut merebut bola semasa perlawananantara AC Milan dan Napoli/AFP)

MILAN, 19 September- Napoli membuktikan jkesungguhan skuadnya untuk merebut gelaran Serie A menerusi kemenangan 2-1 di AC Milan yang mengekalkan mereka sebagai pendahulu liga sementara krisis melanda Juventus berterusan selepas kekalahan memalukan di tangan Monza.Penalti Matteo Politano 10 minit selepas bermula babak pertama dan tandukan Giovanni Simeone ketika perlawanan berbaki 12 memberikan kemenangan buat Napoli di San Siro.Ia berjaya dilakukan tanpa penyerang yang cedera, Victor Osimhen dan jurulatih yang digantung, Luciano Spalletti.Napoli kini berada tiga mata di hadapan juara bertahan, Milan yang jatuh ke tangga kelima selepas kekalahan pertama musim ini."Ini bukan hanya mengenai kualiti, ini ialah sebuah pasukan yang memiliki keazaman kuat dan sedia berkorban," kata pemain gantian, Simeone kepada DAZN.Napoli kini di kedudukan teratas menerusi perbezaan gol dengan Atalanta, yang menang 1-0 di Roma, dan satu mata di depan Udinese yang menewaskan Inter Milan 3-1."Apa yang dimahukan pasukan ini ialah memberikan semuanya dan bertambah baik setiap hari." katanya.

(Penyerang Napoli Giacomo Raspadori (kiri sekali), penjaga gol, Davide Marfella, pemain pertahanan Min-jae Kim, pemain tengah Piotr Zielinski dan pemain pertahanan Giovanni Di Lorenzo bersorak kepada penonton selepas  perlawananantara AC Milan dan Napoli/AFP)

Gol pertama Simeone dalam Serie A buat Napoli menamatkan rentetan 22 perlawanan tanpa kalah buat Milan, yang menyamakan kedudukan pada minit ke-69 menerusi Olivier Giroud."Saya langsung tidak gembira sama seperti pemain saya. "Kami hanya menjaringkan satu gol dan ia tidak mencukupi daripada apa yang kami cipta," kata jurulatih Milan, Stefano Pioli kepada DAZN."Saya harap kami belajar untuk menjadi lebih tajam di depan gol kerana kami melakukan perkara betul kecuali kesilapan dua kali dalam kawasan penalti," tambahnya - AFP


Sukma: Saingan angkat berat ditunda esok

KUALA LUMPUR, 19 September- Jawatankuasa Khas Teknikal Sukan Malaysia (Sukma) ke-20 memutuskan saingan sukan angkat berat ditunda sehari kepada 20 September berbanding jadual asal yang bermula hari ini.Menerusi kenyataan ringkas lewat malam semalam, keputusan itu dipersetujui dalam mesyuarat dipengerusikan Ketua Pengarah Majlis Sukan Negara (MSN) Datuk Ahmad Shapawi Ismail dan dihadiri semua wakil Majlis Sukan Negeri.

Pada edisi Sukma kali ini, sukan angkat berat yang dijadual berlangsung di Kompleks Kejiranan Presint 11, Putrajaya selama empat hari menawarkan sebanyak 16 pingat emas.


Johor optimis lakar sejarah raih kejuaraan sulung sejak 1986

PUTRAJAYA, 19 September- Kontinjen Johor optimis muncul juara keseluruhan Sukan Malaysia (Sukma) buat julung-julung kali sejak temasya itu diperkenalkan sejak 36 tahun lepas, jika mampu meneruskan momentum cemerlang dengan memburu lebih 50 pingat emas.Ketua Kontinjen Johor Datuk Mohamad Najib Samuri berkata sukan kenu, berbasikal, tinju dan menembak menjadi antara prospek utama untuk melakar sejarah dengan terus kekal di kedudukan teratas carta pingat sehingga Sukma 2022 menutup tirainya pada 24 September ini.Beliau turut percaya, kejayaan itu juga sedikit sebanyak dapat mengubat duka kontinjen negeri selatan tanah air itu yang terpaksa menolak penganjuran edisi ke-20 pada 2020 kerana pandemik COVID-19. Namun, Johor akan menjadi tuan rumah edisi ke-21 pada 2024.“Sasaran awal kita adalah 40 pingat emas, namun Menteri Besar Datuk Onn Hafiz Ghazi telah melontarkan cabaran untuk kita sekurang-kurangnya meraih 50 emas. Kita mendapat banyak pingat yang tidak disangka.“Jika kita capai 40 emas, kita boleh berada dalam top five, jika lebih 40 boleh capai top three dan sekiranya lebih 50 emas, kita boleh muncul juara. Kenu dijangka menjadi penyumbang emas utama dengan sasaran 14 emas,” katanya pada satu sidang media di sini, malam tadi.Selepas hampir 28% daripada keseluruhan 426 emas telah dipertandingkan setakat malam tadi, Johor mendahului senarai kutipan pingat Sukma kali ini dengan 29 emas, 18 perak dan 14 gangsa, diikuti Sabah (13-12-11), Terengganu (12-13-10) dan Wilayah Persekutuan (10-12-18).Mohamad Najib menjelaskan bahawa prestasi cemerlang atlet Johor pada kali ini, disebabkan oleh persediaan atlet negeri itu sejak empat tahun lepas selepas tamatnya edisi 2018 di Perak apabila Johor diumumkan sebagai tuan rumah edisi 2020.“Sejak 2018 lagi, semua atlet, persatuan sukan negeri dan Majlis Sukan Negeri terlibat secara langsung dalam program pembangunan sukan dan saya rasa inilah hasilnya selepas usaha keras selama empat tahun ini.“Kita juga berharap pelbagai kejayaan kelab Johor Darul Ta’zim (JDT) dalam arena bola sepak, dengan yang terbaharu muncul juara Piala FA dapat memberikan tonik tambahan kepada atlet kita. Ia terutamanya bagi meraih emas bola sepak Sukma buat pertama kali,” katanya.

Beliau turut mengakui bahawa banyak negeri kini mula melihat Johor sebagai kuasa besar sukan tanah air yang baharu, ekoran kejayaan JDT dan atlet-atlet lain dari negeri itu.Pencapaian terbaik Johor sejak Sukma bermula pada 1986 adalah kedudukan kedua dengan kutipan 20 emas selaku tuan rumah edisi 1992, manakala dari segi pencapaian pingat adalah menerusi edisi 2010 di Melaka dengan meraih 40 emas.Pada edisi Perak empat tahun lepas, Johor menamatkan saingan di kedudukan kesembilan selepas meraih 29-34-37, manakala Terengganu muncul juara buat kali kelima dengan pencapaian 56-51-53. -BERNAMA


Gol Messi kekalkan PSG di puncak

(Messi pada perlawanan antara Olympique Lyonnais (OL) dan Paris Saint-Germain (PSG) di Stadium Groupama/AFP)

PARIS, 19 September- Lionel Messi menembusi gawang selepas lima minit ketika Paris Saint-Germain (PSG)menewaskan Lyon 1-0 seterusnya merampas kedudukan teratas Ligue 1 daripada Marseille awal pagi tadi.Neymar membantu jaringan oleh pemain Argentina itu menerusi bantuan ketujuh hantaran yang membuahkan gol dalam lapan aksi Ligue 1 setakat ini.Kemenangan itu meletakkan PSG dua mata di depan Marseille yang sebelum itu mendahului liga dengan keputusan seri 1-1 di gelanggang sendiri menentang Rennes.Lorient menang 3-1 mengatasi Auxerre, tiga mata di belakang pendahulu itu.Lens jatuh ke kedudukan keempat selepas seri tanpa jaringan di Nantes."PSG bermain dengan hebat malam ini, menentang pasukan sukar yang sedang menunggu kami," kata jurulatih PSG Christophe Galtier.“Kami menjaringkan gol yang baik dan boleh menjaringkan gol lain."Kami jauh lebih seimbang, Neymar khususnya memberi kami keseimbangan yang sangat diperlukan.

"Walaupun kami kurang bergerak pada babak kedua, kami masih ada banyak peluang." katanya.PSG beraksi hebat pada separuh masa pertama, namun lawan mereka bangkit selepas rehat dengan Johann Lepenant masuk menggantikan Corentin Tolisso yang keletihan.Tetapi pasukan Galtier bertahan menyaksikan kekalahan ketiga Lyon musim ini.

((Lionel Messi memberi reaksi gembira selepas menjaringkan gol pada perlawanan bola sepakL1 Perancis antara Olympique Lyonnais (OL) dan Paris Saint-Germain (PSG) di Stadium Groupama/

Trio serangan 'MNM' milik Galtier sedang melalui prestasi terbaik apabila lapan gol sudah dijaringkan Neymar dalam Ligue, tujuh buat Kylian Mbappe dan empat Messi.Terdahulu, pemain tengah Marseille Matteo Guendouzi menjaringkan kedua-dua gol ketika seri 1-1 di tempat sendiri menentang Rennes.Guendouzi menewaskan penjaga gol tuan rumah Pau Lopez untuk memberikan kelebihan kepada Rennes selepas 26 minit tetapi bekas pemain Arsenal itu menebus dirinya dengan tandukan melepasi bekas penjaga gol Marseille, Steve Mandanda tujuh minit selepas waktu rehat. -AFP


Real Madrid atasi Atletico, kembali ke persada La Liga

(Pemain tengah Real Madrid Toni Kroos dan jurulatih Carlo Ancelotti berpeluan meraikan kemenangan memnbenam Atletico Madrid Stadium Wanda MetropolitanO/AFP)

MADRID, 19 September- Jaringan gol Rodrygo dan Federico Valverde membolehkan Real Madrid menang 2-1 mengatasi pasukan jirannya, Atletico Madrid dalam pertembungan sengit awal pagi tadi seterusnya kembali ke persada La Liga.Skuad kendalian Carlo Ancelotti mula mempertahankan gelaran mereka dengan rentak sempurna apabila mencipta rekod 100 peratus kemenangan dalam enam perlawanan.Kemenangan itu membawa Real dua mata di atas Barcelona, yang sebelum ini mengatasi mereka selepas beraksi semalam.Bagaimanapun perlawanan itu dicemari ejekan berbaur perkauman terhadap penyerang Real Madrid dari Brazil, Vinicius Junior di luar stadium sebelum perlawanan yang dicetuskan oleh kritikan mengenai gayanya menari meraikan gol.Penyokong juga membaling objek kepada Vinicius selepas Real menjaringkan gol dan melemparkan ejekan terhadap pemain itu pada penghujung aksi.Seorang lagi pemain Brazil, Rodrygo, memecahkan kebuntuan pada minit ke-18 dan meraikan jaringan bersama Vinicius seterusnya mencetuskan kemarahan penyokong Atletico."Pertembungan dengan pasukan jiran sentiasa penting tetapi hari ini ia agak berbeza kerana apa yang berlaku minggu ini," kata Rodrygo."Kami membalasnya di padang, dan saya hanya bercakap dengan diri sendiri. "Saya sangat gembira bermain baik dan menjaringkan satu lagi gol." katanya.

(Pemain tengah Real Madrid, Dani Ceballos meraikan kemenangan ke atas Atletico Madrid di stadium Wanda Metropolitano di Madrid/AFP)

Madrid kehilangan pemain yang cedera, Karim Benzema ketika tuan rumah memilih Antoine Griezmann dalam kesebelasan utama pertama kali musim ini dan mereka menguasai pada babak awal.Vinicius kemudian bergandingan dengan Luka Modric sebelum sepakannya terkena palang dan Fede Valverde menyambarnya untuk gol jarak dekat selepas 36 minit.Mario Hermoso kembali merapatkan jaringan pada minit ke-83 namun Atletico gagal mencipta kebangkitan. -AFP


Johor raih 5 emas dalam sukan kayak

PUTRAJAYA, 19 September - Kontinjen Johor mencipta sensasi di Kompleks Sukan Air, Presint 6, di sini apabila menamatkan saingan kayak dengan meraih lima pingat emas daripada enam yang dipertandingkan semalam.

Bukan itu sahaja, lima rekod baharu kebangsaan berjaya dicipta oleh atlet negeri tersebut.

Dalam saingan tersebut lima pingat emas Johor diraih menerusi acara Kayak individu (K1) 1000 meter lelaki, K4 1000 meter lelaki, Double K2 1000 meter lelaki, Double K4 1000 meter wanita dan K4 1000 meter wanita.

(Aksi saingan kayak di Kompleks Sukan Air, Presint 6)

Bagi pemenang pingat emas Individu K1 1000 meter dan K4 1000 meter, Montoya Raw Ak Michael kejayaan tersebut amat mengembirakannya.

"Kita akan bersedia menyumbang untuk Johor. Kami tidak ambil kisah kata mengenai perkara lain. Kami cuma fokus kepada kumpulan sendiri dan akan terus pandang ke depan," kata Montoya Raw Ak Michael di sini.

Beliau turut menamatkan dua acara tersebut dengan rekod baharu kebangsaan iaitu 3 minit 51. 505 saat bagi acara Individu K1 1000 meter dan 3 minit 15. 961 saat untuk acara K4 1000 meter.

Dalam saingan acara double K2 1000 meter lelaki, pingat emas diraih menerusi gandingan Ahmad Ariiff Rasydan dan Muhammad Fakhrullah Mohd Rumaize yang turut mencipta rekod baharu kebangsaan.

Kecemerlangan mereka diteruskan oleh pasangan Farah Zulaika Tokiman dan Nur Aina Ilyia Rahim yang menghadiahkan pingat emas dan rekod baharu kebangsaan dalam acara Double K4 1000 meter wanita.

Skuad Kayak Johor menutup tirai saingan hari ini dengan emas kelima menerusi acara K4 1000 meter wanita yang dibarisi Norkiasah Zaenuddin, Nur Atasha Nabila Saring, Nur Syahirah Fuad dan Nurul Najieha Zulkifli.

Mereka turut mencipta rekod baharu kebangsaan.


Pasukan Triple Engineering raih tempat kedua

MELBOURNE, 19 September - Pelumba pasukan Triple Eight Race Engineering, Tunku Panglima Johor, Tunku Abdul Rahman Sultan Ibrahim bersama rakan sepasukan, Shane Van Gisbergen dari New Zealand meraih tempat kedua keseluruhan selepas muncul juara perlumbaan satu dan meraih tempat ketiga pada perlumbaan kedua menerusi aksi pusingan ketiga GT WORLD CHALLANGE di sini.

Pelumba pasukan Triple Eight Race Engineering, Tunku Panglima Johor, Tunku Abdul Rahman Sultan Ibrahim bersama rakan sepasukan, Shane Van Gisbergen dari New Zealand meraih tempat kedua keseluruhan selepas muncul juara perlumbaan satu dan meraih tempat ketiga pada perlumbaan kedua.

Saingan yang berlangsung di Litar Sandown, Melbourne menyaksikan saingan sengit antara 11 pelumba daripada empat kelas perlumbaan.

(Aksi pusingan ketiga GT WORLD CHALLANGE)

Dalam aksi pertama, pasukan Triple Eight Race Engineering meraih podium selepas menamatkan 30 pusingan dengan catatan masa 47 minit 15.7 saat.

Aksi perlumbaan kedua pula menyaksikan pasukan Triple Eight Race Engineering mengakhiri perlumbaan di tempat ketiga dengan catatan masa 1 jam 6.1124 saat.

Tunku Panglima Johor juga muncul pelumba dengan catatan masa terpantas dalam kedua-dua perlumbaan tersebut.

Kini selepas tiga pusingan berlangsung Tunku Abdul Rahman menghuni tangga ketiga dalam kejuaraan pemandu GT Australia dengan 105 mata.


Muhammad Arsyad menang pingat emas, penuh dramatik

KUALA LUMPUR, 19 September - Olahraga sekali lagi menjadi tumpuan apabila atlet Johor Muhammad Arsyad Md Saat memenangi pingat emas 200 meter (m) lelaki Sukan Malaysia (Sukma) ke-20 dalam perlumbaan final penuh dramatik di Stadium Nasional di Bukit Jalil, di sini semalam.Kejayaan dicipta Muhammad Arsyad menyaksikan beliau berjaya memperbaiki pencapaiannya meraih perak 100m Jumaat lepas, dengan menewaskan pemenang acara itu yang juga jaguh pecut, Muhammad Azeem Mohd Fahmi dari Perak.Berlari di lorong empat, Muhammad Arsyad yang dibayangi kelibat Muhammad Azeem di lorong lima, berjaya mempamerkan larian bertenaga sebelum memintas pencabarnya itu pada 10m terakhir menuju garisan penamat dengan mencatat masa 21.02 saat (s) selaku yang terpantas.Muhammad Azeem yang juga pemegang rekod 100m kebangsaan terpaksa berpuas hati merangkul perak dengan catatan 21.03s sementara gangsa menjadi milik atlet Negeri Sembilan Muhammad Haiqal Hanafi dengan masa 21.18s.Terdahulu, suasana Stadium Nasional pada hari terakhir saingan olahraga meriah dengan perlumbaan final 200m wanita, menyaksikan atlet Selangor Nur Afrina Batrisyia Mohamad Rizal membawa pulang emas selepas menjadi yang terpantas dengan catatan 24.83s.Beliau menewaskan Nur Aishah Rofina Aling dari Sabah yang meraih perak dengan masa 25.14s manakala KM Darshini dari Pahang terpaksa akur dengan gangsa setelah mencatat 25.74s.

(Muhammad Arsyad juara 200 meter (m))

Sementara itu, sukan gimnastik artistik yang memasuki hari kedua menyaksikan gimnas Pulau Pinang Ng Chun Chen mencipta sensasi selepas merangkul dua emas masing-masing menerusi all-round individu lelaki dan berpasukan lelaki.Pingat emas diraih itu adalah yang pertama bagi kategori individu dalam tiga penampilannya di pentas Sukma selepas membantu Pulau Pinang meraih emas acara berpasukan pada edisi sebelumnya.Dalam pada itu, Johor membolot lima daripada enam emas ditawarkan pada hari pertama sukan kayak masing-masing dalam acara K1 1,000m lelaki, K2 1,000m lelaki, K4 1,000m lelaki, K2 1,000m wanita dan K4 1,000m wanita.Kontinjen Johor terus megah mendahului kedudukan kutipan pingat dengan mengumpul keseluruhan 29 emas sementara Sabah kedua (13 emas) dan Terengganu ketiga dengan 12 emas.Esok, tiga sukan akan membuka tirai saingan iaitu e-sukan yang menawarkan lima emas, renang (38 emas) dan angkat berat sebanyak 16 emas.- BERNAMA


Arsenal tewaskan Brentford, kembali teraju Liga Perdana

(Arsenal kembali ke puncak Liga Perdana apabila mengalahkan Brentford 3-0/REUTERS)

LONDON, 18 September - Arsenal kembali ke puncak Liga Perdana Inggeris apabila jaringan William Saliba, Gabriel Jesus dan Fabio Vieira menyerlahkan persembahan dominan untuk menewaskan Brentford 3-0.Kecederaan Ketua Pasukan, Martin Odegaard dan Oleksandr Zinchenko telah melemahkan skuad Mikel Arteta sehingga pemain gantian Ethan Nwaneri yang baru berusia 15 tahun, dimasukkan pada penghujung separuh masa kedua sekali gus menjadi pemain termuda beraksi dalam Liga Perdana itu.Kemenangan menyaksikan The Gunners kembali satu mata di atas Manchester City dan Tottenham di tangga teratas liga.“Kami mempunyai mentaliti berbeza musim ini,” kata pemain tengah Arsenal, Granit Xhaka. "Kami berlatih seperti kami bermain dan mempunyai kelas dengan pemain yang boleh membuat perubahan," tambahnya.“Kami tewas kepada pasukan nombor satu dalam Liga Perdan. Saya rasa mereka akan bersaing untuk merebut gelaran,” kata Pengurus Brentford, Thomas Frank.-AFP

(Gabriel Jesus meraikannya selepas menjaringkan gol kedua Arsenal/REUTERS)


Skuad gimnastik Pulau Pinang sapu bersih dua pingat emas

(Ng Chun Chen bergambar bersama pingat Emas yang diraih dalam acara Gimnastik Artistik Lelaki individu akhir pada Sukan Malaysia (SUKMA) 2022/BERNAMA)

BUKIT JALIL, 18 September- Skuad gimnastik Pulau Pinang menyapu bersih dua pingat emas yang dipertandingkan hari ini menerusi acara artistik berpasukan lelaki dan all around individu lelaki. Pasukan Pulai Pinang yang dibarisi enam atlet memenangi pingat emas acara berpasukan lelaki selepas mengumpul mata keseluruhan 282.30 dalami enam disiplin.Pingat perak dimenangi pasukan Sabah dengan mata terkumpul 262.45, manakala gangsa milik Johor dengan 260.25.Dalam acara all around lelaki, emas dimenangi Ng Chun Chen yang mengumpul 77.85 mata keseluruhan.Perak milik atlet Terengganu Muhammad Shahrul Amy Mohd Kamarul Hisam dan gangsa dirangkul atlet Perak, Luqman Hafiz Zulfa.

(Ng Chun Chen (tengah) bergambar bersama pingat Emas yang diraih dalam acara Gimnastik Artistik Lelaki individu akhir pada Sukan Malaysia (SUKMA) 2022/BERNAMA)


Rumah petugas hangus terbakar, Keluarga Sukma lancar derma kilat RM5,000

KUALA LUMPUR, 18 September - Simpati terhadap nasib pemandu ambulans Angkatan Tentera Malaysia (ATM), Keluarga Sukan Malaysia (Sukma) ke-20 menghulurkan bantuan awal sebanyak RM5,000 akibat kebakaran rumah keluarganya pada petang semalam di Merbok, Kedah, Menurut satu kenyataan, sumbangan tersebut diserahkan Pengerusi Jawatankuasa Pengelola temasya Sukma Datuk Jana Santhiran Muniayan. "Ketika kejadian kebakaran yang memusnahkan rumah keluarga berlaku, Mohd Ishak Othman sedang bertugas di venue hoki SUKMA di Stadium Hoki Nasional, Bukit Jalil.“Keluarga Sukma juga mengambil inisiatif membantu Mohd Ishak dengan melancarkan tabung derma kilat bagi membantu meringankan beban keluarga beliau,” menurut kenyataan itu.

(Pengerusi Jawatankuasa Pengelola temasya Sukma Datuk Jana Santhiran Muniayan menyerahkan sumbangan kepada  Mohd Ishak Othman)

Semua pihak yang mahu meringankan beban dan memberikan sumbangan boleh menyalurkannya ke akaun Mohd Ishak 151863199228 (Maybank).


Impian Azeem raih pingat emas acara 200 meter lelaki gagal

(Muhammad Azeem Mohd Fahmi mengalami kecederaan hamstring)

KUALA LUMPUR, 18 September - Impian raja pecut Sukan Malaysia (Sukma) Muhammad Azeem Mohd Fahmi menambah koleksi pingat emasnya pada temasya itu tidak kesampaian, selepas menamatkan saingan acara 200 meter (m) lelaki di kedudukan kedua, hari ini.Beliau yang masih bergelut dengan kecederaan hamstring mencatat masa 21.03 saat, melakukan pecutan awal sebelum dikejutkan dengan pecutan 10m terakhir atlet Johor Muhammad Arsyad Md Saat.Kejayaan Muhammad Arsyad yang dibezakan dengan 0.01 saat itu sekali gus berjaya mengubati kekecewaannya tewas kepada Muhammad Azeem bagi acara 100m tempoh hari apabila dia sekadar meraih perak.Tempat ketiga acara itu dimenangi atlet Negeri Sembilan Muhammad Haiqal Hanafi yang mencatatkan catatan masa 21.18s."Kemenangan ini saya hadiahkan buat ayah saya (Md Saat Jaafar) yang menyambut hari kelahirannya ke-59,” kata Muhammad Arsyad kepada pemberita di sini hari ini."Sangat bersyukur dengan kejayaan ini dan ia merupakan emas pertama saya dalam penyertaan di Sukma," katanya lagi.

(Atlet Johor Muhammad Arsyad Md Saat raih emas pada acara 200 meter (m) lelaki hari ini)

Dalam pada itu bagi acara sama membabitkan kategori wanita atlet Selangor Nur Afrina Batrisyia Mohd Rizal muncul juara dengan catatan masa 24.83s.Tempat kedua dimenangi atlet Sabah Nur Aishah Rofina Aling (25.14s) dan tempat ketiga milik atlet Pahang KM Darshini (25.74s). - BERNAMA


Shaveena tewaskan juara bertahan 10 meter Air Rifle Wanita

(Atlet menembak wanita Shaveena Mei Vejayan sumbang pingat emas buat Pulau Pinang)

SUBANG, 18 SEPTEMBER - Atlet Pulau Pinang, Shaveena Mei Vejayan turut membuktikan kemampuan apabila menghadiahkan pingat emas di Sukan Malaysia (Sukma) 2022 menerusi acara 10 meter Air Rifle Wanita.Lebih membanggakan kejayaan itu diperoleh selepas menewaskan juara bertahan Nur Izazi Rosli dari Wilayah Persekutuan yang menamatkan aksi di tempat kedua.Kali kedua menyertai Sukma, Shaveena akui pungutan 243.7 mata yang diperolehnya itu merupakan antara yang terbaik pernah dicapai dan optimis untuk mengekalkan kecemerlangan.

Mengulas mengenai sasaran dan hala tuju selepas ini, Shaveena belum merancang untuk menyertai sebarang kejohanan bagaimanapun ia bergantung kepada perancangan jurulatihnya.


Anak anggota polis sumbang emas buat Wilayah Persekutuan acara 50 m pistol lelaki

(Muhammad Hakimi Zulkifli raih pingat emas buat Wilayah Persekutuan di sini hari ini)

SUBANG, 18 September - Muhammad Hakimi Zulkifli meraih pingat emas Sukan Malaysia (Sukma) dalam acara 50 meter (m) pistol lelaki hari ini.Atlet debut berusia 18 tahun itu berkata minat terhadap sukan menembak tercetus sejak kecil lagi apabila selalu mengikut bapanya Zulkifli Omar, 61, ke lapang sasar.Beliau berjaya mengumpul sebanyak 529 mata itu melayakkan Hakimi muncul juara mengatasi pesaing dua atlet dari Pahang di Lapang Sasar Nasional Subang di sini.Hakimi yang juga anak seorang anggot polis menumpaskan cabaran Cheah Zen Hong (527 mata) dan Wan Muhamad Syafiq Wan Mustaza (526), yang masing-masing membawa pulang perak dan gangsa. “Saya memang tak jangka dapat pingat emas sebab bagi saya, saya tembak teruk dan saya fikir memang ada atlet dari Pahang yang boleh potong saya, tapi alhamdulillah dapat apa yang saya inginkan selama ini. “Saya rasa pengorbanan saya yang perlu berjauhan dengan keluarga untuk berlatih di Cheras berbaloi,” katanya kepada pemberita di sini hari ini.

Kontinjen Pahang merangkul emas dengan membidik 1,570 mata keseluruhan, hasil tembakan Cheah, Wan Muhammad Syafiq dan Muhammad Adib Abu Hassan bagi acara 50m pistol berkumpulan lelaki, Manakala Perak yang diwakili Megat Muhammad Aliff Daniel, Ilmi Azri Abdul Razak dan Muhammad Daniel Hail meraih tempat kedua dengan 1,544 mata.Wilayah Persekutuan pula terpaksa berpuas hati dengan gangsa selepas mengutip 1,530 mata menerusi Muhammad Hakimi, Abdul Haikal Abdul Aziz dan Muhammad Amir Safwan Mat Zuki.


Raja pecut Sukma 2022 intai emas acara akhir 200 meter

(Pelari pecut sensasi negara Muhammad Azeem Mohd Fahmi, kini bergelar Raja Pecut Sukan Malaysia (Sukma) selepas muncul juara acara 100 meter (m) lelaki/FOTO BERNAMA)

KUALA LUMPUR, 18 September - Raja Pecut Sukma 2022 Muhammad Azeem Fahmi akan turun beraksi petang ini dalam acara 200 meter akhir.Azeem berkata fokusnya kali ini melakar larian bawah 21 saat untuk menghadiahkan pingat emas kedua buat kontinjen Perak."Ramai rakan sepasukan atlet kebangsaan akan turut memberi saingan yang sama seperti acara 100 meter sebelum ini."Sasaran utama saya cuba menyumbangkan pingat kepada negeri Perak,"katanya kepada RTM selepas acara kuartet 4x100 meter lelaki akhir.Jaguh pecut berusia 18 tahun dari Ipoh, Perak bergelar Raja Pecut Sukan Malaysia (Sukma) selepas muncul juara acara 100 meter (m) lelaki pada Jumaat lalu.

(Azeem (tengah) ketika beraksi dalam acara 100m lelaki akhir pada SUKMA 2022 di Stadium Nasional Bukit Jalil pada Jumaat/FOTO BERNAMA)

Azeem juga memegang rekod kebangsaan dengan catatan 10.09s yang dilakukan dalam Kejohanan Remaja Dunia di Cali, Colombia bulan lalu.


Temasya SUKMA XX MSN 2022 buka tirai secara rasmi

(Ratu Tenpin Boling negara Shalin Zulkifli menyalakan obor temasya sebagai gimik perasmianperasmian SUKMA 2022 di Dewan Canselor Tun Abdul Razak (DECTAR) / BERNAMA)

BANGI, 17 September- Temasya sukan terbesar negara kembali lagi setelah empat tahun ia tidak dianjurkan akibat pandemik COVID-19.Tirai SUKMA edisi ke 20 dibuka secara rasmi dengan disempurnakan Perdana Menteri, Datuk Seri Ismail Sabri Yaakob dalam Majlis Perasmian SUKMA XX MSN 2022 di Dewan Canselor Tun Abdul Razak, Universiti Kebangsaan Malaysia, malam tadi.Kali ini SUKMA ke-20 MSN 2022 dikelola Majlis Sukan Negara (MSN) sendiri sekaligus menjadi tuan rumah pada temasya yang mempertandingkan 426 acara dari 31 jenis sukan di sekitar Lembah Klang, Nilai dan Langkawi.Upacara perasmian dimulakan dengan perarakan masuk maskot setiap negeri yang pernah menjadi tuan rumah sebelum ini, termasuk maskot SUKMA 2022 yang diberi nama 'Oyen'.Majlis kemudian diteruskan dengan perarakan masuk setiap kontinjen negeri bermula dengan Terengganu yang muncul juara keseluruhan pada edisi 2018 di Perak selepas mengumpul 56 pingat emas, 51 perak dan 53 gangsa.Upacara diteruskan dengan ucapan Menteri Belia dan Sukan, Datuk Seri Ahmad Faizal Azumu diikuti ucapan perasmian daripada Perdana Menteri yang selepas itu diberikan penghormatan untuk menekan butang sebagai simbolik perasminan temasya kali ini.Bendera SUKMA 2022 kemudian dibawa masuk dan dinaikkan oleh empat atlet kebangsaan - Choong Javen (ping pong), Ng Joe Ee (gimrama), R Shamendran (karate) dan Muhammad Aznil Bidin (angkat berat).Seterusnya, obor temasya dinyalakan oleh legenda boling negara, Shalin Zulkifli diikuti bacaan ikrar yang diketuai atlet angkat berat negara, Mohamad Aniq Kasdan.SUKMA ke-20 dianjurkan semula dengan Kuala Lumpur menjadi tuan rumah selepas temasya dwitahunan itu tidak dapat diadakan pada tahun 2020 di Johor berikutan pandemik COVID-19 yang melanda seluruh dunia.Persembahan khas Datuk Awie, Jaclyn Victor dan Amir Masdi menjadi tumpuan apabila telah melonjakkan semangat ahli kontinjen yang hadir dengan persembahan lagu ‘Demi Malaysia’ diikuti laungan Demi Malaysia pada klimaks majlis itu.Diadakan di dalam dewan tertutup berbanding stadium terbuka, persembahan bunga api memukau yang selalunya menjadi tarikan utama kali ini digantikan dengan pelbagai persembahan menarik dan futuristik termasuk tarian LED serta pukulan dram yang mengegarkan dewan. Turut hadir Menteri Belia dan Sukan Datuk Seri Ahmad Faizal Azumu, Menteri Wilayah Persekutuan Datuk Seri Shahidan Kassim serta Menteri Besar Kedah Datuk Seri Muhammad Sanusi Md Nor.

(Atlet Angkat Berat Kebanggsaan Mohamad Aniq Kasdan (kiri) mengetuai lafaz ikrar semasa upacara perasmian SUKMA 2022 di Dewan Canselor Tun Abdul Razak (DECTAR) / BERNAMA)


Kuching City tamat cabaran Liga Premier di tempat ketiga

KUALA LUMPUR, 17 September- Kuching City FC mengesahkan tempat ketiga dalam saingan Liga Premier 2022 biarpun sekadar mencatat keputusan seri 1-1 berdepan Perak FC pada aksi terakhir di Stadium Perak, Ipoh.Hasrat mengutip tiga mata penuh skuad pelawat kendalian Irfan Bakti Abu Salim itu selepas berada di depan sepanjang permainan hasil jaringan sendiri Sunday Afolabi pada minit ke-16, tidak kesampaian susulan gol penyamaan Perak menerusi Luciano Guaycochea pada minit ke-86.Keputusan itu bagaimanapun sudah memadai buat Kuching City untuk menamatkan saingan di kedudukan ketiga dengan keseluruhan 34 mata selepas mengumpul 10 kemenangan serta masing-masing empat keputusan seri dan tewas.Satu mata dikutip Perak pula menyaksikan juara Piala Malaysia 2018 itu berada di kedudukan kedua tercorot liga, berkongsi lapan mata dengan Skuad Projek FAM-MSN selepas hanya mengumpul keseluruhan lapan mata dengan rekod lima kemenangan, dua seri dan tewas 11.

Pada masa sama, Terengganu FC (TFC) II mencatat kemenangan 2-0 ke atas Skuad Projek FAM-MSN di hadapan penyokong sendiri pada pertembungan di Stadium Sultan Ismail Nasiruddin Shah, Kuala Terengganu.Pemain tengah, Wan Mohamad Fazli Wan Ghazali muncul wira tuan rumah menerusi dua gol pada separuh masa pertama yang dijaringkan masing-masing pada minit ke-13 dan 32 untuk memastikan pasukan mengutip tiga mata pada aksi terakhir.Kemenangan itu menyaksikan TFC II melengkapkan senarai empat pasukan teratas di kedudukan keempat dengan keseluruhan 33 mata selepas mengutip 10 kemenangan, tiga seri dan tewas lima sementara kekalahan itu menyaksikan Skuad Projek FAM-MSN kekal tercorot.Dalam pada itu, jaringan tunggal penyerang gantian Muhamad Rafie Mat Yaacob pada minit ke-74 menghadiahkan kemenangan 1-0 buat UiTM FC ketika menentang PDRM FC di Stadium Bolasepak Kuala Lumpur di Cheras.Biarpun tewas, PDRM berjaya menamatkan saingan Liga Premier di atas UiTM dengan kelebihan satu mata selepas mengumpul keseluruhan 21 mata hasil enam kemenangan dan tiga keputusan seri dicatat sepanjang musim ini.Gelaran juara Liga Premier antara Johor Darul Ta’zim (JDT) II dan Kelantan FC akan diketahui pada 30 Sept apabila masing-masing dijadual melengkapkan perlawanan musim ini berdepan Selangor FC 2 dan Kelantan United FC.JDT II kini menerajui saingan liga di tempat teratas selepas mengumpul keseluruhan 39 mata sementara Kelantan kedua dengan 36 mata.- BERNAMA


Sukma tidak pernah tersasar melahirkan atlet berkaliber - Ahmad Faizal

BANGI, 17 September- Temasya Sukan Malaysia (Sukma) terus menjadi lubuk melahirkan lebih ramai atlet yang mampu menggalas cabaran negara di peringkat antarabangsa, kata Menteri Belia dan Sukan, Datuk Seri Ahmad Faizal Azumu.Beliau berkata sejak temasya itu diperkenalkan pada 1986, ia tidak pernah tersasar daripada objektif utama melahirkan pelapis baharu demi kecemerlangan sukan negara."Majoriti atlet-atlet hebat negara yang pernah dilahirkan semuanya bermula di pentas Sukma,” katanya ketika berucap pada perasmiaan Sukma ke-20 di Dewan Canselor Tun Abdul Razak (DECTAR), Universiti Kebangsaan Malaysia (UKM), di sini malam ini.

Perdana Menteri, Datuk Seri Ismail Sabri Yaakob merasmikan temasya Sukma kali ini, yang berlangsung semalam hingga 24 September ini.Temasya kali ini disertai seramai 6,652 atlet dan 2,709 pegawai daripada 15 kontinjen termasuk negara jemputan, Brunei Darussalam. Sejumlah 426 pingat emas menjadi rebutan dalam 31 jenis sukan.Kebanyakan venue pertandingan melibatkan empat zon sekitar Lembah Klang - Kuala Lumpur, Bangi (termasuk Nilai, Seremban dan Putrajaya), Bukit Jalil dan Shah Alam - manakala pelayaran dianjurkan di Pusat Latihan Perahu Layar Kebangsaan, Langkawi.-BERNAMA


Pengurusan Perak FC tidak campur tangan pemilihan pemain, kuasa di tangan jurulatih

IPOH, 17 September- Pengurusan Perak FC memberi jaminan tidak akan campur tangan dalam pemilihan pemain pasukan tersebut pada musim depan.Itu jaminan Pengerusinya, Datuk Seri Abdul Azim Mohd Zabidi yang mengakui barisan kejurulatihan Perak FC diberi kuasa penuh memilih pemain yang benar-benar layak.Menurut Abdul Azim, tiada bantahan akan dibuat terhadap pemilihan itu selagi ia masih berada dalam kemampuan kewangan pihak pengurusan. "Kita tidak ada apa-apa bantahan yang kita akan buat selain daripada kita ada bajetlah, kalau dia minta nak bawa Muller Ronaldo itu tak bolehlah, keluar daripada bajet."Semua orang ingat kita ini lebih lumayan daripada JDT. tapi tidaklah sehebat itu," katanya dalam sidang media, di sini.

(Datuk Seri Abdul Azim Mohd Zabidi)

Sementara itu, Ketua Jurulatih baharu, Lim Teong Kim memberi bayangan akan menggunakan lebih ramai pemain tempatan dalam skuadnya musim hadapan. "Falsafah di sini adalah memberi peluang kepada pemain tempatan tapi kita juga perlu pemain import kerana menjadi sebagai bantuan dalam pasukan."Tapi ramai pemain muda kita diberi peluang untuk menunjukkan kehebatan mereka," jelasnya.

Teong Kim akan memulakan tugasnya sebagai pengendali baharu Perak selepas perlawanan terakhir Liga Premier menentang Kuching City malam ini.


Terengganu, Sarawak, Selangor & Johor rangkul emas sukan memanah SUKMA ke-20

NILAI, 17 September- Atlet memanah Terengganu, Muhammad Saiful Islam Muhd Rizuan memenangi pingat emas acara 70 meter Recurve Lelaki Sukan Malaysia (SUKMA) ke-20 di Universiti Islam Sains Malaysia di sini setelah meraih 657 mata. Pingat Perak menjadi milik pemanah Selangor, Hariez Izkandar Zainal Habsahli manakala pemanah Pahang, Muhammad Haikal Danish Syamsul Affendi membawa pulang pingat gangsa.  Kategori wanita pula menyaksikan pemanah Sarawak, Joey Tan Xing Lei meraih pingat Emas dengan 632 mata, mengatasi pencabarnya dari Pulau Pinang, Khiritigga Mahadevan dan Alia Qursyiah Mazlan dari Wilayah Persekutuan.Dalam acara 50 meter Compaund pula, pemanah Selangor, Muhammad Aliff Aiman Mohd Hassri muncul juara kategori lelaki, manakala kategori wanita diungguli pemanah Johor, Nuraqilah Khairul.

(Terengganu, Sarawak, Selangor dan Johor rangkul emas sukan memanah SUKMA ke-20)


Andre sukar dicabar, hadiahkan pingat emas buat Sabah

(Aksi atlet Sabah, Andre Anura Anuar dalam acara lompat kijang lelaki akhir pada temasya SUKMA ke-20 di Stadium Nasional Bukit Jalil hari ini/FOTO BERNAMA)

KUALA LUMPUR, 17 September - Atlet lompat kijang kebangsaan, Andre Anura Anuar menepati ramalan apabila memenangi emas dalam acara lompat jauh dan lompat kijang.Andre, 23, meraih pingat emas selepas mencatat jarak lompatan sejauh 16.43 meter pada aksi yang berlangsung di Stadium Nasional Bukit Jalil, hari ini.Dia mengatasi atlet Selangor, Muhammad Izzul Haniff Mohd Raffi yang meraih perak dengan catatan 15.56m manakala gangsa menjadi milik Brendon Ting Li King dari Sarawak 15.14m.Andre berkata, dia memang menyasarkan untuk mengekalkan pingat emas yang dimenanginya pada 2018 sebelum ini.

(Andre  mencatat jarak lompatan sejauh 16.43 meter hari ini/FOTO BERNAMA)

Andre yang menambah koleksi pingat emas buat kontinjen Sabah berkata selepas ini fokusnya memecahkan rekod kebangsaan di Sukan Sea Kemboja nanti.Rekod kebangsaan lompat kijang ketika ini dipegang Muhammad Hakimi Ismail dengan catatan 16.77m.


Skuad bola sepak Johor cabar Wilayah di suku akhir

(Johor menewaskan Sarawak 2-0 pada aksi terakhir kumpulan di Stadium Universiti Tenaga Nasional (UNITEN) semalam/FOTO Facebook Flash Sukan)

KUALA LUMPUR, 17 September - Johor dan Pahang berjaya menempah tiket ke suku akhir acara bola sepak lelaki Sukan Malaysia (Sukma) ke-20, selepas berjaya muncul sebagai dua pasukan teratas Kumpulan B.Pada saingan lapan terakhir Isnin depan, Johor selaku juara Kumpulan B bakal mencabar Wilayah Persekutuan, manakala juara Kumpulan A Selangor akan bertemu Pahang.Johor, yang masih memburu ibu segala pingat emas itu sejak 1986, berjaya menduduki tangga teratas selepas menewaskan Sarawak 2-0 pada aksi terakhir kumpulan di Stadium Universiti Tenaga Nasional (UNITEN) semalam.Tonggak pertahanan Muhammad Naqiu Aiman Abdul Hadi meletakkan skuad Harimau Selatan di hadapan pada minit ke-48, sebelum G. Daryl Sham mengandakan jaringan pada masa kecederaan (90+4) menerusi sepakan penalti.

(Pasukan bola sepak Johor Kumpulan B/FOTO Facebook Flash Sukan)

Di Stadium UiTM, Shah Alam pula, Pahang mengikat Melaka 2-2 pada aksi sebelah malam untuk menemani Johor ke suku akhir.Johor menamatkan saingan di kedudukan teratas dengan tujuh mata, diikuti Pahang (5), Sarawak (3) dan Melaka (1).Sementara itu, Selangor menamatkan saingan di kedudukan teratas Kumpulan A berdasarkan perbezaan gol, selepas mengikat Wilayah Persekutuan 1-1 di Stadium Universiti Kebangsaan Malaysia (UKM).Skuad ‘The Wipers’ terlebih dahulu membuka jaringan menerusi Muhammad Adam Mukriz Syamsul Ariffin pada minit ke-20, sebelum Selangor menyamakan kedudukan menerusi Muhammad Adim Muzahhir Saipu Azuan pada minit ke-36.Walaupun kedua-dua pasukan berkongsi 7 mata selepas mencatatkan kemenangan ke atas Negeri Sembilan dan juara 2018 Perak, namun Selangor mempunyai kelebihan menerusi perbezaan jaringan. - BERNAMA


BUKIT JALIL, 16 September- Kontinjen Johor berjaya menambah koleksi pingat emas apabila atlet wushu mereka berjaya menjuarai acara nandao wanita.Lee Huan berjaya mempamer teknik kemas untuk memenangi acara tersebut dengan 9.950 mata. Tempat kedua diraih atlet Melaka, Tan Pier Ler manakala pingat gangsa menjadi milik rakan sepasukannya, Nor Azira Kamarudzaman. Bagi kategori changquan wanita, atlet Negeri Sembilan, Pang Pui Yee berjaya merangkul pingat emas dengan mengutip 9.656 mata.

(SUKMA 2022: Johor, Negeri Sembilan, Melaka tambah koleksi emas wushu)

Atlet berusia 23 tahun itu mengalahkan atlet Sarawak, Stpehanie Ngu Chai Ern yang meraih pingat perak dan atlet Melaka, Woi Kai Xin (gangsa). Bagi kategori changquan lelaki, atlet Melaka, Si Shin Peng berjaya meraih pingat emas.  Atlet berusia 20 tahun itu mungumpul 9.653 mata mengatasi atlet Pulau Pinang, Muhammad Danish Aizad Mohd Firdaus Chua dan atlet Wilayah Persekutuan, Yeo Dun.


Roger Federer umum akan bersara dari tenis

GENEVA, 16 September- Legenda tenis Switzerland, Roger Federer mengumumkan akan bersara dari sukan tenis.Jelasnya, keputusan berat itu terpaksa diambil ekoran masalah lutut yang dihadapinya.Bagaimanapun, peminat sukan tenis masih akan dapat menonton aksinya.Federer akan membuat kemunculan pada saingan Piala Laver minggu depan yang merupakan kejohanan ATP terakhir sebelum menutup karier penuh gemilangnya.Pemain berusia 41 tahun itu telah memenangi 20 gelaran Grand Slam sepanjang kariernya.Namun, dia tidak dapat bermain sejak tewas suku akhir di Wimbledon 2021 selepas menjalani pembedahan lutut ketiga dalam tempoh 18 bulan.Federer bergelut dengan kecederaan lutut sejak tiga tahun lalu yang mengehadkan perjalanan kariernya.Akibat masalah itu, Federer merasakan keadaan fizikalnya sudah tidak lagi mampu bersaing secara kompetitif dan sudah tiba masanya dia mengundur diri.-AFP


Azeem kini bergelar Raja Pecut SUKMA

KUALA LUMPUR, 16 September - Pelari pecut sensasi negara Muhammad Azeem Mohd Fahmi, berjaya meraih emas dengan catatan 10.25 saat sekali gus mendominasi acara riben biru raja pecut 100 meter lelaki akhir.Dengan sorakan penonton, pelari berasal dari Teluk Intan ini terus memulakan aksi konsistennya dengan meninggalkan pencabar yang lain dengan kelebihan 0.21 saat.Atlet kebangsaan mendominasi acara berkenaan apabila Muhammad Arsyad Md Saat (10.46s) dari Johor dan Muhammad Haiqal Hanafi (10.50s) dari Negeri Sembilan melengkapkan podium dengan masing-masing meraih pingat perak dan gangsa.

(Azeem berjaya meraih emas dengan catatan 10.25 saat)

Bagi acara 100 meter wanita pula emas diraih oleh pelari dari Pahang Nor Sarah Adi dengan catatan masa 11.91 saat, perak dari Sabah Nur Aishah Rufina Along dan gangsa oleh pelari dari  Selangor, Nur Afrina Batrisya Md Rizal.Pada petang ini sebanyak tujuh emas ditawarkan bagi acara olahraga di Stadium Nasional Bukit Jalil.


Andre Anura Anuar langkah seterusya, tumpu acara lompat kijang

KUALA LUMPUR, 16 September - Atlet olahraga kebangsaan, Andre Anura Anuar yang akhirnya memenangi pingat emas lompat jauh Sukan Malaysia (Sukma) ke-20, bakal memberi tumpuan lebih kepada acara lompat kijang selepas ini.Atlet berusia 22 tahun dari Sabah itu, sebelum ini beraksi dalam kedua-dua acara lompatan tersebut di peringkat antarabangsa, namun kini mahu lebih terarah ke acara lompat kijang apabila berpeluang mewakili negara.“Untuk acara lompat jauh kita masih ada Luqman Hakim Ramlan, jadi lebih baik saya fokus kepada lompat kijang dan beliau teruskan dengan lompat jauh,” katanya kepada pemberita selepas majlis penyampaian hadiah di Stadium Nasional Bukit Jalil hari ini.Terdahulu, Andre Anura yang membuat penampilan ketiga di Sukma sejak edisi 2016 di Sarawak, melakukan lompatan sejauh 7.40m untuk meraih emas pertamanya dalam acara itu, walaupun ia tersasar sedikit berbanding rekod kebangsaan 8.02m miliknya ketika meraih perak Sukan SEA 2019 di Filipina.Bagaimanapun, catatan hari ini lebih baik berbanding lompatan 7.24m yang dilakukannya di Sukan SEA Hanoi pada 15 Mei lepas untuk berpuas hati dengan kedudukan kelima, sebelum bangkit meraih emas lompat kijang dengan catatan peribadi terbaik 16.51m, dua hari selepas itu.

Muhammad Shahrizal Nasharuddin Isham (7.25m) dari Terengganu dan Muhammad Sunik Muslimin (7.24m) dari Sabah masing-masing membawa pulang perak dan gangsa pada hari ini.Andre Anura akan mempertahankan pingat emas lompat kijang yang dimenangi di Sukma Perak, pada hari esok.Beliau berkata Sukma merupakan pertandingan terakhirnya bagi tahun ini, sebelum beliau memulakan persediaan untuk beraksi dalam beberapa temasya utama tahun depan termasuk Sukan SEA Kemboja 2023 dan Sukan Asia Hangzhou 2022.Sementara itu, atlet Pulau Pinang Sriven Tan muncul juara acara 10,000m jalan kaki lelaki dengan catatan masa 48 minit dan 15.460 saat pada pagi tadi.Pingat perak dan gangsa menjadi milik Fakhrul Razi Jailani (48:21.080s) dari Melaka dan M. Sivanesh (50:42.840s) dari Negeri Sembilan. - BERNAMA


SUKMA ke-20: Ganjaran besar kepada kontinjen Terengganu, jika capai sasaran

KUALA NERUS, 16 September - Kontinjen Terengganu bakal menerima durian runtuh sekiranya berjaya mengekalkan kejuaraan pada temasya Sukan Malaysia (SUKMA) ke-20 kali ini, selaras dengan tema “2022 Victory Mission”.Pengerusi Jawatankuasa Pembangunan Belia, Sukan dan Badan Bukan Kerajaan negeri, Wan Sukairi Wan Abdullah sebagai motivasi kepada 426 atlet yang sedang bertanding pada temasya Sukma ke-20 di Lembah Klang ketika ini.Katantanya, insentif kemenangan berjumlah RM1.8 juta untuk kontinjen Sukan Malaysia (SUKMA) Terengganu sekiranya meraih juara keseluruhan pada temasya kali ini.

"Nilai ganjaran untuk temasya kali ke-20 ini kita naikkan sekali ganda berbanding SUKMA 2018 di Perak."Untuk pingat emas, pemenang bakal menerima insentif sebanyak RM6,000, pingat perak sebanyak RM3,000 dan pingat gangsa RM2,000," katanya kepada media di sini.Wan Sukairi berkata sekiranya pasukan Terengganu gagal mencapai sasaran untuk muncul juara keseluruhan seperti pada 2018, insentif kemenangan tetap akan diberikan tetapi mengikut kadar berbeza."Untuk pingat emas, kita akan beri ganjaran sebanyak RM3,000, perak sebanyak RM2,000 dan gangsa sebanyak RM1,000," katanya.Pada SUKMA kali ini, Terengganu menyasarkan pungutan 57 pingat emas, 25 perak dan 40 gangsa untuk mengekalkan status juara.Antara sukan yang dijangka menjadi lubuk emas ialah basikal, kanu, pelayaran dan judo.Pemberian insentif itu juga merupakan tanda sokongan kerajaan negeri kepada setiap atlet dan pasukan agar lebih bersemangat dan beraksi cemerlang mengharumkan nama negeri Terengganu di persada sukan negara.


Pelan induk industri sukan bakal dilancar tahun ini – Faizal Azumu

KUALA LUMPUR, 16 September - Menteri Belia dan Sukan Datuk Seri Ahmad Faizal Azumu berkata kementerian itu dijangka melancarkan Pelan Induk Industri Sukan tahun ini.Beliau berkata pelan itu telah disiapkan dengan penuh teliti oleh Sekretariat Industri Sukan dan pihaknya kini di peringkat mencari waktu yang sesuai untuk melancarkannya.“Pada masa yang sama, kita juga akan menganjurkan Ekspo Industri Sukan bagi membuka mata dan minda rakyat tentang peluang serta ruang yang ada dalam industri sukan yang begitu besar.“Matlamat Kementerian Belia dan Sukan (KBS) adalah untuk meningkatkan kesedaran bahawa industri sukan boleh mendatangkan pulangan yang begitu besar bukan hanya kepada atlet dan pemain tetapi juga orang ramai yang boleh melibatkan diri dalam industri berkenaan,” katanya selepas menjadi tetamu program Ruang Bicara terbitan Bernama TV malam Khamis.

(Faizal Azumu menjadi tetamu program Ruang Bicara terbitan Bernama TV malam tadi/FOTO Facebook Faizal Azumu)

Terdahulu, ketika bersiaran dalam program itu, Ahmad Faizal berkata pihaknya menyedari kekecewaan beberapa persatuan sukan susulan pengguguran beberapa acara yang dipertanding pada temasya Sukan Malaysia (Sukma) ke-20 yang sedang berlangsung.“Saya juga ingin memohon maaf bagi pihak KBS dan Majlis Sukan Negara atas kelemahan yang ada iaitu kita tidak dapat buat promosi besar-besaran untuk Sukma namun saya yakin mulai sekarang, akan ada lebih banyak hebahan dan saya percaya orang ramai akan ikuti acara yang diadakan,” katanya.Mengulas isu tunggakan gaji yang menghantui kerancakan liga bola sepak negara, beliau menyarankan agar semua pihak sentiasa realistik dan berpijak di bumi nyata ketika mempersiap pasukan masing-masing.-BERNAMA


Momentum JDT terbantut, diikat PJ City

KUALA LUMPUR, 16 September - Hasrat Johor Darul Ta'zim (JDT) meneruskan momentum kemenangan Piala FA Sabtu lepas tidak kesampaian, selepas terikat 2-2 dengan Petaling Jaya City FC (PJ City) pada aksi Liga Super malam Khamis.Bermain di Stadium Majlis Bandaraya Petaling Jaya (MBPJ), JDT yang dilihat masih dibuai dengan kejayaan dilakar tempoh hari, tampak lebih mendominasi perlawanan menerusi jaringan penyerang import Brazil, Bergson da Silva pada minit ke-48.Tersentak dengan jaringan pendahuluan itu, PJ City kemudian mengatur langkah bagi menyamakan kedudukan sebelum satu cubaan berjaya diterjemahkan kepada gol menerusi Darren Lok pada minit ke-73.Anak buah Hector Bidoglio bagaimanapun bingkas bangkit kembali menjarakkan kedudukan buat JDT menerusi hantaran lintang ke dalam kawasan kotak penalti yang kemudiannya dirembat masuk Akhyar Rashid pada minit ke-86.

Pemain PJ City, R. Kogileswaran namun bertindak selaku 'duri dalam daging' dalam perlawanan, selepas jaringan dalam masa kecederaan yang dilakukannya, meranapkan hasrat JDT mengutip tiga mata penuh.Sementara itu dalam satu lagi aksi Liga Super, Melaka United turut hampa sekadar berkongsi satu mata menentang Kuala Lumpur City FC, dalam keputusan seri tanpa jaringan di Stadium Hang Jebat, Krubong, Melaka.- BERNAMA


Rodriguez dibebaskan kontrak dengan Al Rayyan, bakal sertai Olympiacos

(Aksi James Rodriguez ketika bersama kelab Al Rayyan)

DOHA, 15 September - Pemain antarabangsa Colombia, James Rodriguez telah dibebaskan daripada kontraknya dengan Al Rayyan, kata kelab Qatar itu pada Khamis.Pemain antarabangsa Colombia berusia 31 tahun itu, yang memenangi dua gelaran Liga Juara-Juara bersama Real Madrid, menyertai Al Rayyan dari Everton setahun lalu tetapi bermain hanya 14 perlawanan pada masa itu kerana kecederaan.Pemilik Olympiacos, Evangelos Marinakis telah melaporkan dia mempunyai perjanjian lisan untuk menandatangani Rodriguez.

Rodriguez mendapat perhatian global sebagai salah seorang bintang Piala Dunia 2014 di Brazil di mana dia menjaringkan enam gol dalam lima perlawanan.Seorang pemain tengah menyerang yang terkenal dengan kebolehan bermain, dia juga pernah bermain untuk Porto, Monaco dan Bayern Munich. -AFP


Guardiola puji ketajaman Haaland, sifatkannya sama dengan Johan Cryuff

(Aksi penyerang Manchester City, Erling Haaland pada perlawanan Liga Juara-Juara Eropah menentangBorussia Dortmund/AFP)

MANCHESTER, 15 September - Pengurus Manchester City, Pep Guardiola memuji ketajaman penyerangnya, Erling Haaland yang meledak gol kemenangan ketika menewaskan Borussia Dortmund 2-1 dalam saingan Kumpulan G aksi Liga Juara-Juara Eropah, awal pagi tadi.Dalam perlawanan tersebut, Dortmund terlebih dahulu di depan menerusi Jude Bellingham pada minit ke-56 sebelum John Stone menyamakan kedudukan buat City pada minit ke-80.Empat minit selepas itu, Haaland yang juga bekas pemain Dortmund musim lalu, meledak gol kemenangan buat City.

Menurut Guardiola, jaringan Haaland itu diibaratkan seperti aksi yang sama pernah dipamerkan legenda Belanda, Johan Cryuff suatu ketika dulu."Anda mungkin kenal Johan Cruyff yang banyak mempengaruhi pengetahuan saya dalam pendidikan, sebagai pengurus dan segalanya, dia adalah individu yang amat hebat, bagi saya apa yang dipamerkan oleh Erling Haaland sama seperti Johan Cruyff terutama ketika menjaringkan gol," kata beliau.Kemenangan itu membolehkan City berada di tangga teratas dengan enam mata selepas dua perlawanan.


Hoki Piala Dunia Remaja 2023 : MHC sasar separuh akhir

(Presiden MHC, Datuk Seri Subahan Kamal)

JOHOR BAHRU, 15 September- Konfederasi Hoki Malaysia (MHC) menyasarkan Malaysia melangkah ke separuh akhir dalam kejohanan Hoki Piala Dunia Remaja 2023 yang bakal diadakan di Kuala Lumpur, Disember tahun depan. Jurulatih hoki negara, Amin Rahim dilantik sebagai ketua jurulatih kejohanan berkenaan. Presiden MHC, Datuk Seri Subahan Kamal berkata, kejohanan Hoki Piala Sultan Johor yang diadakan pada Oktober ini, akan menjadi platform buat pasukan kebangsaan menimba pengalaman sebelum berdepan kejohanan lebih besar.Pihaknya tidak meletakkan sasaran tempat bagi Hoki Piala Sultan Johor, namun mahu pemain bermain dengan baik. "Saya tidak letak sasaran, kerana ia hanya akan memberi tekanan kepada pemain dan jurulatih, kami hanya mahukan yang terbaik."Ini adalah platform untuk mengangkat bakat muda, beri pengalaman kepada mereka," katanya.Tambahnya, bakat pemain muda yang berpotensi diserap ke pasukan kebangsaan juga akan dicungkil menerusi Sukan Malaysia (SUKMA) 2022 yang sedang berlangsung ketika ini. Terdahulu, beliau hadir Pelancaran Kejohanan Hoki Piala Sultan Johor 2022 dan penyerahan ‘Mock Cheque’ oleh penaja di Johor Bahru.Majlis disempurnakan Tunku Putera Johor, Tunku Abu Bakar Sultan Ibrahim. Hoki Piala Sultan Johor 2022 menerima jumlah tajaan sebanyak RM2.1 juta dengan penaja terbesar RM500,000 daripada Kerajaan Johor dan RM400,000 daripada Radio Televisyen Malaysia sebagai penyiar rasmi. Enam negara menyertai kejohanan edisi ke-10 tahun ini iaitu Malaysia, Australia, Great Britain, India, Jepun dan Afrika Selatan di Stadium Hoki Taman Daya bermula 22 hingga 29 Oktober ini. Tahun depan, lapan negara dijangka menyertai kejohanan tersebut dan Jerman menjadi pasukan pertama mengesahkan penyertaan.

(Tunku Putera Johor, Tunku Abu Bakar Sultan Ibrahim hadir pada Pelancaran Kejohanan Hoki Piala Sultan Johor 2022 dan penyerahan ‘Mock Cheque’ oleh penaja di Johor Bahru)


Pelumba Johor Siti Nur Adibah rangkul emas pertama Sukma

SEREMBAN, 14 September- Selepas lapan tahun mengimpikan emas, pelumba berbasikal lebuh raya Johor Siti Nur Adibah Akma Mohd Fuad akhirnya berjaya merealisasikan impian itu pada penampilan terakhirnya di Sukan Malaysia (Sukma) ke-20 MSN 2022 hari ini.Lebih manis, atlet berusia 23 tahun itu berjaya menyumbangkan emas pertama edisi kali ini buat negeri kelahirannya menerusi acara ujian masa individu wanita di Bandar Sri Sendayan, di sini.Pemegang pingat perak Sukan Sea Hanoi itu, mempamerkan tunggangan bertenaga sejauh 29.7 kilometer (km) untuk muncul juara dengan catatan 44 minit dan 25.801 saat.Atlet kebangsaan, Nyo Ci Hui yang mewakili Perak membawa pulang perak dengan catatan 45:52.607s, manakala pelumba Terengganu Siti Nur Alia Mansor (46:25.155s) meraih gangsa.

Siti Nur Adibah, yang sudah menjangkakan untuk menjuarai acara terbabit berkata pencapaian yang diperoleh hari ini merupakan catatan terbaiknya selepas empat kali menyertai Sukma bermula di Pahang pada 2012.“Saya memang dah sasar lama untuk dapat emas, jadi hari ini, hari yang ditunggu-tunggu saya hanya fokus pada rancangan dan buat yang terbaik,” katanya kepada pemberita. -BERNAMA


Fasa akhir kem latihan ragbi Terengganu

KUALA TERENGGANU, 14 September- Menjelang kurang dari dua hari sebelum tirai penganjuran temasya edisi ke-20 Sukan Malaysia (SUKMA XX MSN 2022) membuka gelanggang, kem ragbi Terengganu kini memasuki fasa terakhir program latihan yang telah dirangka sejak sekian lama sebelum bertolak ke venue pertandingan nanti.  Persatuan Ragbi Negeri Terengganu(PRNT) selaku pemegang taruh utama sukan ragbi negeri ini mengambil inisiatif untuk membuat kelainan dari rutin harian program latihan fizikal berintensiti tinggi dengan beberapa aktiviti untuk mempertingkatkan lagi motivasi di kalangan setiap pemain.  Menurut Timbalan Yang Dipertua PRNT Che Mohd Zulkarnain Abdul Wahab, usaha ini diambil bagi memperkemaskan lagi sebarang jurang komunikasi di antara setiap pemain bersama barisan pengurusan pasukan yang telah terjalin sejak sekian lama.  Program latihan berat yang telah bermula sejak Sukma Perak 2018 melabuhkan tirai sememangnya memberi cabaran mental dan emosi buat setiap pemain. Malah sasaran untuk merangkul pingat yang diletakkan demi untuk mempertahanan kejuaraan di pentas Sukma buat kontijen Terengganu juga sedikit sebanyak memberi tanggungjawab besar buat pasukan yang perlu dilunaskan.  PRNT juga mengambil peluang yang ada ini untuk berkongsi khidmat nasihat kepada setiap pemain untuk merancang pilihan hala tuju mereka yang mempunyai kelebihan sebagai atlet berstatus peringkat kebangsaan.  Pada penganjuran temasya Sukma kali ini had umur penyertaan atlet adalah di bawah 23 tahun berbanding edisi-edisi terdahulu yang hanya mempertaruhkan atlet berusia bawah 21 tahun.

Situasi ini untuk memberi peluang buat atlet yang telah sekian lama membuat persediaan berikutan penangguhan Sukma yang sepatutnya diadakan pada 2020 di Johor lalu.  Oleh itu terdapat segelintir atlet yang terpaksa menangguhkan perancangan hala tuju masa depan masing-masing demi memberi fokus pada pasukan sebelum bersara sepenuhnya sebaik sahaja SUKMA XX MSN 2022 ini melabuhkan tirai.


Lim Tiong Kim jurulatih baharu Perak FC

(Datuk Seri Abdul Azim Mohd Zabidi bersalaman dengan  Lim Teong Kim)

IPOH, 13 September- Bekas Pengarah Akademi Mokhtar Dahari (AMD) Lim Teong Kim dilantik sebagai ketua jurulatih baharu Perak FC musim hadapan.  Perkara itu disahkan Pengerusi Perak FC, Datuk Seri Abdul Azim Mohd Zabidi menerusi kenyataan media dikeluarkan hari ini.  Jelasnya, Teong Kim telah menandatangani kontrak dengan pasukan itu selama dua tahun dan akan mengambil alih tugas selaku ketua jurulatih selepas tamat perlawanan terakhir Liga Premier musim ini menentang Kuching City FC pada 17 September depan.  Menurutnya, jurulatih itu menyatakan hasrat untuk membantu pasukan dengan membawa perubahan struktur kepada cara pengendalian kelab bola sepak di Malaysia.  Teong Kim mempunyai pengalaman selama 12 tahun sebagai jurulatih antaranya bersama pasukan bawah 19 tahun Bayern Munich di Jerman. Beliau juga pernah memegang jawatan sebagai Pengarah Projek Pembangunan Bola Sepak Negara pada 2013 sebelum dilantik sebagai Pengarah Akademi Mokhtar Dahari pada 2016.  Dalam pada itu, Datuk Seri Abdul Azim turut mengesahkan ketua jurulatih semasa, Yusri Che Lah akan diberi peranan baharu musim depan iaitu untuk membangunkan skuad bawah 23 Perak FC.


Pertemuan Barcelona dan Bayern Munich jadi tumpuan

MUNICH, 13 September - Pertemuan dua kelab gergasi di kumpulan C antara Barcelona dan Bayern Munich dalam Liga Juara Eropah pastinya menjadi tumpuan peminat bola sepak dunia.Jurulatih Barca, Xavi Fernandes mengenepikan dakwaan bahawa bermain di Munich ibarat berkunjung ke "rumah hantu".Kedua-dua kelab pernah bertemu di peringkat kumpulan musim lepas dengan kelab Jerman menang 3-0 sebanyak dua kali.Barca musim ini menampakkan kelainan dengan bahagian serangan dikemudi oleh Robert Lewandowski yang berpindah ke Nou Camp dari Bayern.

Barcelona tidak pernah menang di Munich, yang lebih berjaya dalam empat pertemuan terakhir dengan jaringan keseluruhan 17-4 termasuk kemenangan besar 8-2 di suku akhir musim 2020.Walaupun mengakui ia adalah tugas sukar, namun Xavi berkata pasukannya tidak gentar untuk berkunjung ke Munich.Kelab Sepanyol itu akan menentang skuad Julien Nagelsman dengan semuanya pemainnya cergas.Jules Kounde, Eric Garcia, Ousmane Dembele dan Lewandowski yang bermula di bangku simpanan ketika menang 4-0 di Cadiz sabtu lalu akan kembali. - REUTERS


Penjaga gol TFC mohon maaf hampakan penyokong

KUALA NERUS, 13 September- Penjaga gol Terengganu FC (TFC), Rahadiazli Rahalim memohon maaf kepada penyokong skuad Penyu kerana gagal mempamer aksi terbaik pada perlawanan akhir Piala FA 2022 di Stadium Nasional Bukit Jalil, Sabtu lepas.Penjaga gol berusia 21 tahun itu turut mengakui kesilapannya melepaskan gol mudah ketiga buat Johor Darul Ta'zim (JDT) menyebabkan Terengganu terlepas peluang membawa pulang kejuaraan berprestij itu setelah 11 tahun menunggu.Menurut Rahadiazli, seperti penyokong setia bola sepak Terengganu, beliau masih terkilan dan kecewa kerana gagal menghadiahkan piala buat penyokong TFC pada penampilan pertamanya di pentas perlawanan akhir yang berakhir dengan kekalahan 1-3 di tangan JDT."Saya akui tidak bermain seperti yang diharapkan semua orang, persembahan pada malam itu di bawah kemampuan sebenar saya."Saya dengan rendah hati memohon maaf kerana tak berjaya bawa balik piala ke Terengganu. Ini juga sebenarnya adalah impian dan harapan saya," katanya ketika ditemui pada sesi latihan di Gong Badak, petang semalam.Bagaimanapun, Rahadiazli yang juga pemain skuad Bawah-23 Tahun Kebangsaan enggan terus berduka dan bertekad menjadikan kesilapan tersebut sebagai pengajaran berharga.Katanya, tiupan semangat daripada jurulatih, rakan sepasukan serta peminat bola sepak dijadikan azimat untuk beliau bangkit dan memperbaiki kesilapan pada masa hadapan.

"Saya juga enggan ambil tahu tentang komen-komen negatif peminat di laman sosial dan perkara yang sudah lepas saya akan jadikan tauladan untuk perbaiki kesilapan," katanya.Dalam pada itu, pemain kelahiran Setiu, Terengganu itu turut melahirkan rasa syukur kerana terpilih menyertai kem latihan pusat Harimau Malaya bagi menghadapi kejohanan Piala Raja Thailand yang bermula dari 22 hingga 25 September ini di Chiang Mai.Katanya, peluang tersebut akan digunakan sebaik mungkin untuk mempamer prestasi terbaik bagi meraih peluang beraksi bersama pasukan kebangsaan. -BERNAMA


Catur: Poh Yu Tian miliki prospek tinggi

KUALA LUMPUR, 13 September- Persekutuan Catur Malaysia (MCF) berpuas hati dengan prestasi prospek negara, Poh Yu Tian yang berjaya menamatkan kejohanan Festival Catur Malaysia 2022 di tempat keempat.Lebih membanggakan, pemain berstatus Fide Master (FM) itu berjaya menamatkan saingan di depan pemain berstatus lebih tinggi, iaitu Grand Master (GM).Presiden, Akhramsyah Muamar Ubaidah Sanusi berkata pemain berpotensi tinggi berusia 14 tahun itu, kini berada di landasan tepat memburu gelaran GM."Mereka akan dimajukan bukan dalam tempoh yang singkat, tapi ikut jangka masa bertahun-tahun."Cuma rezeki beliau baik sikit kerana akhir tahun ini banyak kejohanan kualiti tinggi yang beliau boleh sertai. "Dan tahun depan kita juga ada pertandingan peringkat antarabangsa yang menarik, macam Sea Games tahun depan ada juga," katanya.

Beliau berkata demikian selepas Majlis Penyampaian Hadiah Kejohanan Festival Catur Malaysia edisi ke-17, di sini.Yu Tian mengakhiri saingan kategori terbuka Dato' Arthur Tan 2022 di belakang pemain Indonesia dan dua pemain India.Beliau sebelum ini mencipta sensasi mendapat gelaran FM pada Kejohanan Catur Berpasukan Olympiad Dunia di Chennai, India.


Carlos Alcaraz pemain termuda sebagai pemain nombor satu dunia

MOSCOW, 12 September - Pemain tenis Sepanyol Carlos Alcaraz memenangi perlawanan akhir perseorangan lelaki di Terbuka Amerika Syarikat (AS) menewaskan pemain Norway, Casper Ruud.Alcaraz, 19, kini menjadi pemain tenis termuda untuk bergelar pemain nombor satu dunia, lapor Sputnik.Beliau mengatasi Ruud 6-4, 2-6, 7-6 (1), 6-3 dalam Terbuka AS di Flushing, New York, pada Ahad.Dengan kemenangan itu, Alcaraz muncul sebagai remaja lelaki pertama merangkul gelaran Grand Slam sejak Rafael Nadal memenangi Terbuka Perancis pada 2005.

Pada Sabtu, pemain tenis ranking pertama dunia dari Poland, Iga Swiatek menewaskan Ons Jabeur dari Tunisia dalam perlawanan akhir perseorangan wanita Terbuka AS.Swiatek, 21, memperoleh kemenangan 6-2, 7-6 (7-5) ke atas Jabeur, 28, yang menduduki ranking kelima dunia. - AFP


Sri Pahang tewas dengan KL City di laman sendiri

KUANTAN, 12 September- Kuala Lumpur (KL) City FC menewaskan Sri Pahang FC dengan jaringan 2-0, sekali gus mengutip tiga mata penuh dalam satu-satunya perlawanan Liga Super yang berlangsung di Stadium Darul Makmur di sini, malam tadi.Gol pertama KL City diperoleh pada minit ke-30 menerusi Haqimi Azim Rosli yang mengambil kesempatan situasi kelam kabut di depan gawang dengan membuat rembatan kencang menewaskan penjaga gol Sri Pahang, Mamadou Mamadou Samassa. Pada minit ke-72 di babak kedua pula, tiba giliran Kapten KL City, Zhafri Yahya meledakkan gol kedua pasukan itu hasil hantaran leret Jordan Mintah dalam kotak penalti.Bagi pasukan tuan rumah, walaupun bermula garang dengan David William Rowley melakukan tendangan deras dari dalam kotak penalti seawal minit pertama namun percubaan itu berjaya digagalkan penjaga gol KL City Kevin Ray Mendoza.

KL City FC menewaskan Sri Pahang FC dengan jaringan 2-0 / FOTO FB OfficialSriPahang

Perlawanan yang berpihak kepada KL City dengan keputusan 2-0 kekal sehingga wisel penamat ditiupkan. -BERNAMA


Jaringan tunggal Fatin Shahida bantu Melaka United julang Piala Tun Sharifah Rodziah

KUALA LUMPUR, 12 September- Jaringan Fatin Shahida Azmi pada masa tambahan minit ke-115 berjaya membantu Melaka United mempertahankan kejuaraan bola sepak wanita Piala Tun Sharifah Rodziah 2022 dengan mengalahkan Negeri Sembilan 1-0 pada aksi final di Stadium Bola Sepak Kuala Lumpur, Cheras, di sini, malam tadi.Kemenangan berkenaan mengulangi kejayaan Melaka United menjulang piala berkenaan pada edisi 2019.Skuad Negeri Sembilan yang turun dengan semangat juang tinggi menguasai keseluruhan babak pertama sebaik sahaja wisel ditiup dengan mencipta beberapa percubaan namun kedua-dua pasukan kekal terikat tanpa jaringan sehingga akhir babak pertama.Bersambung pada babak kedua, skuad Melaka United, kendalian S. Ganesan Pillay, mula menemui rentak permainan dengan mengasak kubu lawan namun rembatan pemain tengah Fatin Shahida pada minit ke-71, berjaya ditepis penjaga gol Negeri Sembilan, Nur Ezza Ashikin Abdul Razak.

Piala Tun Sharifah Rodziah / FOTO FB FAMalaysiaOfficial

Bagaimanapun, kedua-dua pasukan masih buntu mencari jaringan sehingga perlawanan diheret ke masa tambahan sebelum Fatin Shahida menjaringkan gol yang ditunggu-tunggu untuk memastikan kemenangan Melaka United. -BERNAMA


Leclerc mula di petak pertama GP Itali malam ini

MONZA, 11 September- Pemandu Ferrari, Charles Leclerc akan memulakan perlumbaan Grand Prix Itali malam ini di petak pertama selepas mencatat masa terpantas dalam sesi kelayakan masa.Ini kali kelapan Leclerc memulakan perlumbaan di petak hadapan pada musim ini.Kali terakhir Ferrari bermula di barisan hadapan di Litar Monza ialah pada musim 2019.Pelumba Mercedes, George Russell pula akan bermula di petak kedua.Seorang lagi pemandu Ferrari, Carlos Sainz pada awalnya memenangi petak ketiga, namun terpaksa diturunkan kedudukan selepas dikenakan penalti.Turut menerima nasib sama ialah Sergio Perez dari pasukan Red Bull serta juara dunia 7 kali, Lewis Hamilton.Pemandu McLaren, Lando Norris yang mencatat masa ketujuh terpantas, akan mengisi tempat Sainz di petak ketiga.Pendahulu kejuaraan dunia, Max Verstappen masih memiliki kelebihan 109 mata ke atas Leclerc dengan baki 7 lagi perlumbaan musim ini.-AFP


Terima kasih ‘bos TMJ', janji kerja keras julang Piala Liga Super, Piala Malaysia -Bidoglio

(Reaksi gembira jurulatih JDT Hector Bidoglio selepas pasukan kendaliannya menang ke atas Terengganu FC pada perlawanan Final Piala FA di Stadium Nasional Bukit Jali/BERNAMA)

KUALA LUMPUR, 11 September- Ketua Jurulatih Johor Darul Ta’zim (JDT) yang baharu, Hector Bidoglio gembira dengan aksi luar biasa pemainnya dalam membantu beliau memperoleh kejuaraan sulung, selepas mengambil alih tempat bekas Ketua Jurulatih, Benjamin Mora, Julai lepas.JDT menjulang Piala FA selepas menumpaskan Terengganu FC 3-1 di hadapan 84,321 penonton yang memenuhi Stadium Nasional Bukit Jalil di sini.Pengendali dari Venezuela itu amat gembira dengan aksi pasukannya yang memberikan tekanan yang tinggi kepada lawan dan itu sudah tentu membantu pasukan Harimau Selatan untuk memperoleh kejuaraan pertama Piala FA semenjak memenanginya pada 2016 selepas menewaskan PKNS FC , 2-1.“Sebelum saya datang ke JDT, saya sedar pasukan ini adalah ‘pemenang’, mereka sering melangkah ke final di Malaysia dan saya rasa bangga untuk membantu JDT memenangi Piala FA malam ini.Terima kasih kepada ‘boss’ kami Tunku Ismail Sultan Ibrahim dan juga mereka di dalam kelab di atas kepercayaan anda kepada kami,” katanya selepas sidang media selepas perlawanan di sini malam ini. Pada masa sama, jurulatih berusia 54 tahun ini menzahirkan kekagumannya kepada prestasi penjaga gawangnya, Mohd Farizal Marlias pada aksi final malam ini selepas beliau berjaya menyekat percubaan berbahaya Kapten Terengganu FC, Kipre Tchetce pada minit ke-25 perlawanan. “Farizal tidak diturunkan dalam dua perlawanan sebelum ini tapi malam ini beliau mempamerkan kehebatannya sebagai penjaga gol. Beliau bukan sahaja hebat di padang tetapi juga cemerlang di dalam bilik persalinan,” katanya.

(Pemain JDT meraikan kejayaan memenangi Piala FA dengan menjulang TMJ/BERNAMA)

Bidoglio juga berkata mereka akan bekerja keras untuk memastikan mereka memenangi tiga kejuaraan dengan mempertahankan Piala Liga Super dan menjulang Piala Malaysia tahun ini.Sementara itu, Ketua Jurulatih Terengganu FC (TFC), Nafuzi Zain berkata pihaknya akur dengan kekalahan dialami dan menyifatkan JDT pasukan yang serba-serbi lengkap dengan ramai pemain  berkualiti di atas padang."Pada malam ini kita dapat saksikan corak permainan penguasaan bola yang selalu kita terapkan semasa berlawan dengan pasukan lain tidak menjadi ke atas JDT.Ia sememangya sukar untuk diadaptasi pada perlawanan ini kerana mereka (JDT) lebih kehadapan dengan memperkukuhkan corak permainan tekanan tinggi," katanya.Biarpun tewas, Nafuzi tetap memuji semangat juang dipamerkan Skuad Penyu selain menyatakan masih banyak yang perlu dipelajari anak buahnya khususnya pemain muda untuk melangkah lebih jauh selepas ini. -BERNAMA


JDT julang Piala FA, tewaskan Terengganu FC 3-1

(Pemain JDT Arif Aiman Mohd Hanapi dinobatkan Permain Terbaik selepas tamat perlawananFinal Piala FA, JDT menentang Terengganu FC di Stadium Nasional Bukit Jalil/BERNAMA)

KUALA LUMPUR, 11 September- Johor Darul Ta’zim, (JDT) menepati ramalan menjulang Piala FA selepas menewaskan Terengganu FC (TFC) dengan keputusan 3-1 di Stadium Nasional Bukit Jalil.Pada aksi final tersebut, JDT menguasai permainan dengan peluang awal berjaya diraih pada minit ke-11 menerusi Ariff Aiman namun terkena palang.Skuad Hector Pablo Bidoglio turut meraih beberapa peluang menerusi Bergson Gustavo dan Fernando Martin Forestieri namun berjaya dipatahkan benteng pertahanan TFC.Namun gawang Muhammad Rahadiazli Rahalim bolos buat pertama kali hasil jaringan Arif Aiman. JDT kemudian berjaya menggandakan jaringan di babak kedua menerusi jaringan penalti Bergson da Silva.TFC bagaimanpun berjaya merapatkan jurang jaringan menerusi ketua pasukan Tchetche Kipre pada minit ke-75.Namun kesilapan penjaga gawang TFC, Rahadiazli yang gagal menyelamatkan bola di luar kotak penalti memakan diri.

(Suasana ceria para pemain JDT menjulang Piala FA selepas tamat perlawanan Final Piala FA, JDT menentang Terengganu FC di Stadium Nasional Bukit Jalil/BERNAMA)

Bergson mudah menolak masuk untuk gol kedua peribadi menjadikan kedudukan 3-1 pada minit ke 78.Kedudukan kekal sehingga tamat perlawanan. Lebih manis, selain menamatkan kemarau kejuaraan Piala FA, ini juga merupakan kejayaan pertama ketua jurulatih baharu JDT dari Venezuela Hector Bidoglio, selepas bekas pengendali mereka Benjamin Mora, meninggalkan pasukan berkenaan atas urusan peribadi, Julai lalu.Kali terakhir JDT menjuarai Piala FA adalah pada 2016 selepas menundukkan PKNS FC 2-1. Piala FA 2020 dan 2021 dibatalkan susulan pandemik COVID-19.


700 sukarelawan Satria@Sukan Malaysia bantu kelancaran Sukma MSN 2022

KUALA LUMPUR, 10 September- Seramai 700 sukarelawan Satria@Sukan Malaysia akan membantu kelancaran penganjuran temasya Sukan Malaysia (Sukma) ke-20 MSN 2022 yang bakal membuka tirai pada 16 hingga 24 September ini.Pengerusi Jawatankuasa Pengelola temasya sukan berkenaan Datuk Jana Santhiran Muniayan berkata pelancaran program sukarelawan itu hari ini adalah sebagai pelengkap kepada persediaan menjelang temasya tersebut.“Program sukarelawan ini merupakan satu bentuk kerjasama di antara penganjur sukan iaitu Majlis Sukan Negara bersama sukarelawan yang telah berdaftar dengan Kementerian Belia dan Sukan (KBS).“Sebanyak 10,755 permohonan menjadi sukarelawan diterima dari pelbagai latar belakang. Daripada jumlah itu, seramai 700 orang dipilih untuk membawa jenama Satria@Sukan Malaysia pada penganjuran Sukma kali ini,” katanya.Jana ditemui pemberita pada majlis pelepasan Penugasan Satria@Sukan Malaysia di ibu negara, hari ini.

(Pengerusi Jawatankuasa Pengelola SUKMA 2022, Datuk Jana Santhiran Muniayan)

Jelasnya, kesemua sukarelawan yang terpilih itu telah menjalani kursus dan akan ditugaskan untuk membantu 13 jawatankuasa kecil Pengelola Sukma di setiap venue pertandingan di sekitar Lembah Klang dan Langkawi.Dalam pada itu, beliau yang juga Ketua Setiausaha KBS berkata tahap persediaan bagi penganjuran Sukma kali ini sudah mencapai 100 peratus.“Semuanya sudah cukup lengkap, kami rasa tidak akan ada cacat-cela dalam pelaksanaan program pada tahun ini dan kami akan usahakan yang terbaik kepada kontinjen-kontinjen yang bakal mengambil bahagian pada Sukma tahun ini.“Pasukan-pasukan negeri telah mula membuat pendaftaran dan telah diberikan taklimat tentang perjalanan keseluruhan program yang akan berlangsung kelak. Dari segi persediaan kontinjen, tidak banyak yang perlu dirisaukan, cuma mereka kena tunjukkan yang terbaik di padang kemudian,” katanya.Jana Santhiran juga memaklumkan lima zon perkampungan sukan disediakan dengan Universiti Kebangsaan Malaysia akan menjadi zon perkampungan sukan utama.Katanya, zon perkampungan sukan lain adalah di Universiti Teknologi MARA, Universiti Malaya, Universiti Tenaga Nasional dan di Langkawi.


Kontinjen ragbi wanita Labuan sasar pingat emas pada SUKMA

LABUAN, 10 September- Pasukan ragbi wanita kontinjen Wilayah Persekutuan yang diwakili pemain dari Labuan, menyasarkan pingat emas pada Kejohanan Sukan Malaysia (SUKMA) ke-20.  Sasaran ini dinyatakan Presiden Persatuan Ragbi Labuan, Abdul Rashid Adlie, berdasarkan perkembangan prestasi dan peningkatan pencapaian pemain pasukan. Menurut beliau, persiapan rapi juga telah dibuat menerusi latihan yang dijalankan selama hampir dua tahun.

(Presiden Persatuan Ragbi Labuan, Abdul Rashid Adlie)

"Kami menetapkan kumpulan ini ke peringkat gold dan insya-Allah jika diberi peluang pada masa-masa akan datang kita akan lebih bekerja keras untuk mencapai sasaran yang kita tetapkan dan point sebenarnya kita telah bersedia kebanyakkan pemain kita adalah lima wakil bawah 20 untuk mewakili Malaysia sebelum ini," katanya kepada pemberita selepas Majlis Pengumuman Nama Pemain Dan Penyerahan Jersi Serta Peralatan Sukan Ragbi Wanita SUKMA 2022,di sini. Seramai 12-pemain terpilih diketuai kapten pasukan, Justina Josepth, dan pasukan ini dibimbing oleh ketua jurulatih, Wan Ibrahim Wan Chik.  Penyerahan jersi dan peralatan sukan disempurnakan oleh Ahli Dewan Negara, Senator Datuk Bashir Alias yang juga Pengerusi Perbadanan Labuan.  Datuk Bashir turut mengucapkan tahniah kepada pemain, dan berharap pasukan ini dapat menyumbang pingat kepada kontinjen, dan pada masa sama mahu terus membangunkan bidang sukan di Labuan.  "Mudah-mudahan peningkatan sukan ini akan berlaku pada seluruh kesemua sukan jenis sukan di Wilayah Persekutuan Labuan dan kita akan bergerak ke depan untuk membangunkan sukan yang ada di Labuan ini pada masa-masa akan datang," kata Ahli Dewan Negara merangkap Pengerusi Perbadanan Labuan, Senator Datuk Bashir Alias. Kesemua pemain akan bertolak ke Kuala Lumpur minggu depan untuk beraksi pada kejohanan dwi tahunan itu.  Hadir sama pada majlis ini, Penolong Pengarah Majlis Sukan Wilayah Persekutuan (MSWP), Zulhelmi Amran.


Final Piala FA: Kelab Penyokong Bola Sepak JDT sedia 12 bas, konvoi ke Stadium Nasional

(12 buah bas yang disediakan berkonvoi ke Stadium Nasional Bukit Jalil)

JOHOR BAHRU, 10 September- 12 buah bas disediakan Kelab Penyokong Bola Sepak Johor Darul Takzim (JDT) untuk berkonvoi ke Stadium Nasional Bukit Jalil, bagi menyaksikan perlawanan akhir Piala FA 2022, JDT menentang Terengganu FC (TFC) malam ini.Bas membawa 455 penyokong itu bergerak dari Stadium Tan Sri Dato Haji Hassan Yunos, Larkin, pada pukul 8 pagi.Timbalan Presidennya, Mohd Fadzli Sapie berkata tempoh masa dua minggu diambil untuk semua persiapan termasuk menyediakan bas dan pembelian tiket perlawanan."Setiap penyokong membayar RM125 untuk tiket perlawanan, bas, t-shirt dan lain-lain."Jadi secara keseluruhan, perjalanan ke Stadium Nasional Bukit Jalil melibatkan kos kira-kira RM57,000," katanya.

(Kelab Penyokong Bola Sepak Johor Darul Takzim, JDT)

Beliau menyatakan demikian kepada RTM sebelum kelab konvoi berkenaan berlepas ke Stadium Nasional Bukit Jalil.Sementara itu, penyokong yang ditemui berharap, JDT berjaya menjulang Piala FA 2022, namun akan tetap menyokong Harimau Selatan walaupun tiada kemenangan direkodkan."Harapan kami mestilah untuk menang, kali terakhir tahun 2016 kita menang, sudah beberapa tahun...kita harap sangat dapat ambil balik piala ini. Target 2-0...sebelum ini kita PKP, tidak dapat beramai-ramai seperti ini, kita berkumpul dalam keseronokan tapi kita masih beringat supaya berhati-hati," kata Kamariah A. Kadir. "Insya-Allah kita menang, anggaran 3-1," keyakinan disuarakan Rahman Hamzi. "Harapan kami JDT bawa balik Piala FA ke Johor...target kami kalau boleh JDT 2, Terengganu kosong. Kami teruja dapat bersama, seronok," menurut Zulkafli Maulot.


Negeri Sembilan, Melaka United mara ke final Piala Tun Sharifah Rodziah

(Aksi perlawanan separuh akhir Piala Tun Sharifah Rodziah di antara Melaka United menentang Selangor)

SHAH ALAM, 10 September - Negeri Sembilan dan Melaka United akan berentap hujung minggu ini bagi merebut gelaran juara bagi aksi Piala Tun Sharifah Rodziah.Ini selepas kedua-dua pasukan berkenaan mara ke final selepas menewaskan Sabah dan Selangor di peringkat separuh akhir.Gol Steffi Sarge Kaur pada babak kedua berjaya membawa Melaka United ke pentas final.

(Negeri Sembilan berjaya menewaskan Sabah untuk mara ke peringkat akhir Piala Tun Sharifah Rodziah)

Sementara Negeri Sembilan berjaya menundukkan Sabah menerusi penentuan sepakan penalti selepas kedua-dua pasukan terikat tanpa jaringan.Aksi final akan berlangsung di Stadium Bola Sepak Kuala Lumpur, Cheras Ahad ini manakala penentuan tempat ke-3/4 di JSA Arena, Setia Alam akan berlangsung hari ini.